
Evan­je­lium podľa Matúša 18. kapitola, verš 21 - 22

Vtedy pri­stú­pil k nemu Peter a spýtal sa ho: „Pane, keď sa brat previní proti mne, koľko ráz mu mám odpustiť? Až sedem ráz? Ježiš mu od­po­ve­dal: „Ne­ho­vo­rím ti, že až sedem ráz, ale až do se­dem­de­siat­krát sedem ráz.”

Evan­je­lium podľa Ma­túša 7. ka­pi­tola, verš 3.

Prečo bratovi vidíš smietku v oku a vo vlastnom oku nebadáš brvno?

Evan­je­lium podľa Jána 8. kapitola, verš 7

...kto z vás je bez hriechu, nech prvý hodí po nej kameňom.

Evan­je­lium podľa Lukáša 6. kapitola, verš 40.

Nie je učeník nad učiteľa, ale vyučený bude každý, keď bude ako jeho učiteľ.


Prvá časť

I.

Čo ako sa usi­lo­vali ľudia, ktorých sa zhro­maž­dilo niekoľko stotisíc na neveľkom prie­s­trans­tve, do­ka­li­čiť zem, kde sa tisli, čo ako vtĺkali do zeme kamene, aby nič na nej nerástlo, čo ako pleli každú vzídenú trávičku, čo ako čadili kamenným uhlím a pet­ro­le­jom, čo ako ob­re­zá­vali stromy a vyháňali všetko zvie­rat­stvo a vtáctvo – jar bola jarou ešte aj v meste. Slnce hrialo, tráva ožívala, rástla a zelenala sa všade, kde ju len ne­po­šlia­pali, nielen na tráv­ni­koch bulvárov, ale aj medzi ka­men­nými dlaž­di­cami a brezy, topole a čremchy roz­ví­jali lepkavé a voňavé lístie, lipy pučali ot­vá­ra­jú­cimi sa púčikmi; kavky, vrabce a holuby si už s jarnou radosťou chystali hniezda a muchy bzučali pri stenách, zohriate slncom. Veselé boli aj rastliny, aj vtáky, aj hmyz, aj deti. Ale ľudia – veľkí, dospelí ľudia – ne­pres­tá­vali klamať a mučiť, tak seba ako aj iných. Ľudia sa dom­nie­vali, že posvätné a dôležité nie je toto jarné ráno, nie táto krása božieho sveta, ktorá má ob­šťast­niť všetko tvorstvo – krása, na­la­ďu­júca k pokoju, svor­nosti a láske – ale že posvätné a dôležité je to, čo si oni vy­mys­leli, aby panovali jeden nad druhým.

Ani v kan­ce­lá­rii gu­bern­skej[i] väznice ne­po­kla­dali za posvätné a dôležité, že všetky zvieratá a ľudia majú sa roz­než­niť a radovať z jari, ale po­kla­dali za posvätné a dôležité, že pre­doš­lého večera došiel očís­lo­vaný spis s pečaťou a záhlavím, aby dnešného dňa, 28. apríla o deviatej ráno pred­viedli pred súd troch vy­šet­ro­van­cov, ktorí sedeli vo väzení – dve ženy a jedného chlapa. Jedna zo žien, ako naj­väč­šia vinníčka, mala byť pred­ve­dená osobitne. Preto, na základe tohto prípisu, 28. apríla o ôsmej ráno vošiel do tmavej, pách­nu­cej chodby ženského od­de­le­nia hlavný dozorca. Vzápätí za ním vošla na chodbu žena s utrá­pe­nou tvárou, so zvl­ne­nými šedivými vlasmi, oblečená do blúzy s rukávmi, obšitými po­za­men­tom a opásaná opaskom s belasou obrubou. Bola to do­zor­kyňa.

„Mas­lo­vovú?“ spýtala sa do­zor­kyňa a pri­stú­pila s dozorcom v službe k jedným z dverí ciel, čo sa otvárali na chodbu.

Dozorca, rinčiac železom, odomkol zámku, dokorán otvoril dvere cely, z ktorej zavialo ešte sm­rad­ľa­vej­ším povetrím, ako bolo na chodbe, a zakričal:

„Mas­lo­vová, na súd!“ a zas privrel dvere a vyčkával.

Ešte aj na vä­zen­skom dvore bolo čerstvé, oži­vu­júce povetrie polí, ktoré vietor zanášal do mesta. Ale na chodbe bolo gniavivé, skazené povetrie, pre­siak­nuté zápachom výkalov, dechtu a hniloby, ktoré zaraz vy­vo­lá­valo v každom novom prí­cho­dzom clivotu a zármutok. Toto hneď pocítila aj do­zor­kyňa, ktorá prišla z vonku, čo aj bola na­vyk­nutá na skazené povetrie. Keď vošla na chodbu, zrazu pocítila ustatosť a zachcelo sa jej spať.

V cele bolo počuť zhon: ženské hlasy a kroky bosých nôh.

„Nože sa tam chyt­rej­šie obracaj, Mas­lo­vová, počuješ!“ zakričal hlavný dozorca do dverí cely.

Asi o dve minúty z cely bystrou chôdzou vyšla, chytro sa zvrtla a stala si k do­zor­covi nevysoká mladá žena s veľmi plnými prsiami, v sivom vä­zen­skom plášti, ob­le­če­nom na bielej blúze a bielej sukni. Na nohách mala pria­dzové pančuchy, na pan­ču­chách väzenskú obuv, na hlave mala uviazanú bielu šatôčku, spod ktorej, zrejme naschvál, trčali prstence ku­če­ra­vých, čiernych vlasov. Celá tvár ženy bola taká ne­oby­čajne biela, ako bývajú tváre ľudí, čo boli dlho za­tvo­rení a ktorých farba pri­po­mína výhonky zemiakov v pivnici. Práve také boli aj neveľké, široké ruky a biele, plné hrdlo, ktoré bolo, vidno spoza veľkého goliera vä­zen­ského plášťa. V tejto tvári prek­va­po­vali, najmä v jej matnej bledosti, veľmi čierne, ligotavé, trošku pod­be­hnuté, ale veľmi živé oči, z ktorých jedno trošičku škúlilo. Bola veľmi vystretá, vypínala plnú hruď.

Keď vyšla na chodbu, trošku zvrátila hlavu, pozrela do­zor­covi rovno do očí a zastala, pri­chys­taná vykonať všetko, čo od nej budú žiadať. Dozorca už chcel zatvoriť dvere, keď z nich vykukla bledá, prísna, vráskavá tvár pros­to­vla­sej, šedivej stareny. Stará začala čosi vravieť Mas­lo­vo­vej. Ale dozorca pri­chlo­pil dvere starene na hlavu a hlava zmizla. V cele sa ozval hlasitý ženský chichot. Aj Mas­lo­vová sa usmiala a obrátila sa k za­mre­žo­va­nému oblôčku vo dverách. Starena sa pritisla k oblôčku z druhej strany a povedala chrip­ľa­vým hlasom:

„A hlavne, ne­vy­po­ve­daj nič zby­toč­ného, ostaň pri jednom a hotovo.“

„Veď už len jedno, horšie nebude,“ povedala Mas­lo­vová a hodila hlavou.

„Pravdaže jedno a nie dvoje,“ povedal hlavný dozorca s úradnou pre­sved­če­nos­ťou o vlastnom dôvtipe. „Za mnou, marš!“

Sta­re­nino oko, vy­kú­ka­júce oblôčkom, zmizlo, Mas­lo­vová došla do­pro­stred chodby a rýchlymi, drobnými krôčikmi sa pobrala za hlavným dozorcom. Zišli dolu kamenným scho­dis­kom, prešli popri mužských celách, ešte sm­rad­ľa­vej­ších a hluč­nej­ších ako boli ženské; zo všetkých oblôčkov na dverách ich spre­vá­dzali oči, a tak vošli do kan­ce­lá­rie, kde už stáli dvaja sprie­vod­co­via-vojaci s puškami. Pisár, ktorý tam sedel, dal jednému z vojakov listinu, na­siak­nutú ta­ba­ko­vým dymom, ukázal na uväznenú a povedal: „Prevezmi.“ Vojak – ni­že­go­rod­ský sedliak s červenou, rapavou tvárou – vložil si listinu za manžetu rukáva na plášti a s úsmevom žmurkol na uväznenú, druhovi Cuvašovi so širokými lícnymi kosťami. Vojaci s uväz­ne­nou zišli dolu schodmi a pobrali sa k hlavnému východu.

Vo vrátach hlavného východu sa otvorila bránička a vojaci s uväz­ne­nou pre­kro­čili prah bráničky, vyšli z ohrady a pobrali sa mestom, pros­tried­kom dláž­de­ných ulíc.

Drožkári, kramári, kuchárky, ro­bot­níci a úradníci za­stá­vali a zvedavo si obzerali áreš­tantku; niektorí krútili hlavami a mysleli si: „Hľa, k čomu privedú zlé mravy, nie také ako naše.“ Deti s hrôzou hľadeli na zlodejku a upo­ko­jo­valo ich iba to, že za ňou idú vojaci aže teraz už nič neurobí. Akýsi dedinčan, ktorý predal uhlie a vypil v krčme čaj, pri­stú­pil k nej, pre­žeh­nal sa a podal jej kopejku. Áreš­tantka[ii] sa za­čer­ve­nala, sklonila hlavu a čosi povedala.

Cítila pohľady, upreté na seba, nebadane, ne­ob­ra­ca­júc hlavu po­šku­ľo­vala na ľudí, čo sa dívali na ňu, a tešilo ju, že si ju všímajú. Tešila sa aj z čistého, v po­rov­naní s vä­zen­ským, jarného povetria, ale bolelo ju stúpať po kameňoch nohami, od­vyk­nu­tými od chôdze a obutými do ťarbavej vä­zen­skej obuvi, dívala sa teda pod nohy a usi­lo­vala sa kráčať čím ľahšie. Keď pre­chá­dzala popri obchode s múkou, popred ktorý knísavo chodili nikým nerušené holuby, áreš­tantka len-len že ne­stú­pila na jedného si­vo­be­la­sého: holub za­tre­po­tal krídlami, vyletel, preletel uväz­ne­nej priam popri uchu, a ovial ju vetrík. Usmiala sa, ale potom sa roz­po­me­nula na svoje po­lo­že­nie a ťažko si vzdychla.





Poznámky:

[bookmark: note0]i Gubernia – vyššia územno-správna jednotka v Rusku, Gu­ber­ná­tor – najvyšší úradník Gubernie

[bookmark: note1]ii Áreštant – tres­ta­nec, väzeň


II.

História áreš­tantky Mas­lo­vo­vej bola veľmi obyčajná história. Mas­lo­vová bola dcéra ne­vy­da­tej ženy z čeľade, ktorá žila s matkou-kra­viar­kou na dedine u dvoch slečien-sestier stat­ká­riek. Táto nevydatá žena každý rok mala dieťa a ako už na dedinách obyčajne býva, decko po­krs­tili, potom matka ne­pri­dá­jala nevítané, ne­pot­rebné a v robote za­va­dza­júce dieťa, ktoré čoskoro umrelo hladom.

Takto umrelo päť detí. Všetky po­krs­tili, potom ne­cho­vali, a deti pomreli. Šieste dieťa, od túlavého Cigána, bolo diev­čatko a jeho osud by bol býval práve taký, keby náhodou jedna z dvoch starých slečien nebola zašla do stajne vyhrešiť kra­viarky, že smotana razí kravou. V stajni ležala rodička s utešeným, zdravým dojčaťom. Stará slečna vy­hre­šila kra­viarky aj pre smotanu, aj preto, že rodičku pustili do stajne a už chcela odísť, keď zazrela dieťatko, zľu­to­vala sa nad ním a ponúkla sa mu za krstnú mať. Aj po­krs­tila diev­čatko a potom z ľútosti k svojmu krstňaťu dávala matke mlieko a peniaze, a diev­čatko ostalo nažive. Staré slečny ho aj volali „za­chrá­nená“.

Dieťa malo tri roky, keď mu matka ochorela a umrela. Starej materi, kra­viarke, bola vnučka na ťarchu, vtedy staré slečny vzali diev­čatko k sebe. Z čier­no­okého diev­čatka sa vykľulo veľmi živé a milučké človieča a staré slečny mali z neho radosť.

Staré slečny boli dve: mladšia, lás­ka­vej­šia – Sofia Ivanovna, ktorá bola diev­čatku krstnou matkou, a staršia, prí­snej­šia – Mária Ivanovna. Sofia Ivanovna fintila diev­čatko, učila ho čítať a chcela ho za cho­va­nicu. Mária Ivanovna vravela, že z diev­čatka treba vychovať ro­bot­nicu, dobrú chyžnú, preto bola náročná a keď mala zlú vôľu, diev­čatko trestala, ba aj bíjala. Takto, pod dvojakým vplyvom, keď diev­čatko narástlo, bola z neho po­lo­chyžná, po­lo­cho­va­nica. Aj volali ju stredným menom – nie Kaťka, ani Kateňka, ale Kaťuša. Dievča šilo, riadilo izby, čistilo kriedou sväté obrazy, pražilo, mlelo a podávalo kávu, sem-tam čosi pre­pie­ralo a niekedy sedávalo so slečnami a čítalo im.

Mala aj pytačov, ale nechcela sa vydať za nikoho, lebo cítila, že jej život s ro­bot­nými ľuďmi, čo ju pýtali, bol by ťažký pre ňu, zhýčkanú sladkým panským životom.

Takto žila do šest­nás­tich rokov. Keď jej minulo šestnásť, k jej slečnám prišiel ich synovec-študent, bohatý knieža, a Kaťuša sa zaľúbila do neho, aj keď sa k tomu ne­opo­vá­žila priznať nielen jemu, ale ani len sebe. Potom, o dva roky, ten istý synovec stavil sa u tetušiek cestou na vojnu, strávil u nich štyri dni a večer pred odchodom zviedol Kaťušu; posledný deň jej pod­str­čil sto­rub­ľovú bankovku a od­ces­to­val. Päť mesiacov po jeho odchode Kaťuša vedela naisto, že je tehotná.

Od tých čias sa jej všetko spro­ti­vilo, roz­mýš­ľala iba, ako sa striasť hanby, ktorá ju čakala, a nielen že už potom slúžila slečnám ne­ochotne a zle, ale ani nevedela, ako sa to stalo – len zrazu vybuchla. Na­gro­bia­nila slečnám, čo neskôr aj ľutovala, a žiadala, aby ju vy­pla­tili.

A slečny, veľmi ne­spo­kojné s ňou, ju pre­pus­tili. Od nich šla za chyžnú k po­li­caj­nému ko­mi­sá­rovi, ale vydržala tam iba tri mesiace, lebo po­li­cajný komisár, päť­de­siat­ročný starec, do­bie­dzal do nej, a raz, keď bol ne­oby­čajne do­tie­ravý, vybuchla, nadala mu do hlupákov a starých čertov a tak ho búšila do pŕs, že spadol. Vyhodili ju pre surovosť. Ísť zas do služby už nemalo zmyslu, čoskoro mala porodiť, uby­to­vala sa teda u de­din­skej vdovy-pôrodnej babky, ktorá kupčila s pálenkou. Pôrod bol ľahký. Ale babica, ktorá bola v dedine pri pôrode chorej ženy, nakazila Kaťušu horúčkou omladníc a decko, chlap­čeka, vy­pra­vila do ná­le­zinca, kde chlapček, podľa slov stareny, čo ho tam viezla, umrel hneď po príchode.

Keď sa Kaťuša uby­to­vala u pôrodnej baby, mala všetkých peňazí sto dvad­sať­se­dem rubľov: dvad­sať­se­dem za­ro­be­ných a sto rubľov, ktoré jej dal zvodca. Keď odišla od babice, zostalo jej všetkého 6 rubľov. Nevedela sporiť, míňala na seba a aj dávala každému, kto pýtal. Pôrodná baba vzala za bývanie – stravu a čaj – za dva mesiace šty­rid­sať rubľov, dvad­sať­päť rubľov pošlo na vy­pra­ve­nie dieťaťa, šty­rid­sať rubľov si pôrodná baba vy­pro­sila požičať na kravu, zo dvadsať rubľov sa minulo len tak – na šaty, na darčeky, takže keď Kaťuša vy­zdra­vela, nemala peňazí a musela si hľadať miesto. Miesto sa našlo u horára. Horár bol ženatý, ale práve tak ako po­li­cajný komisár hneď od prvého dňa nedal Kaťuši pokoja. Bol jej protivný a usi­lo­vala sa mu vyhýbať. Ale bol skú­se­nejší a pre­fí­ka­nejší ako ona a najmä bol jej pánom a mohol ju posielať kam chcel, vyčkal teda príhodnú chvíľu a zmocnil sa jej. Žena sa to do­zve­dela a keď raz pri­stihla muža s Kaťušou v izbe, začala ju biť. Kaťuša sa nedala a strhla sa ruvačka, pre ktorú ju vyhnali z domu a ne­za­pla­tili, čo si zarobila. Vtedy Kaťuša od­ces­to­vala do mesta a zložila sa tam u tetky. Tetkin muž bol knihár a predtým sa mu dobre vodilo, ale teraz stratil všetkých zá­kaz­ní­kov a dal sa na pijatiku, prepíjal všetko, čo sa mu dostalo pod ruku.

Tetka si teda zriadila malú práčovňu, tým sa živila s deťmi a pod­po­ro­vala svojho muža, stra­te­ného človeka. Navrhla Mas­lo­vo­vej, aby šla k nej za práčku. Ale keď Mas­lo­vová videla, aký ťažký život majú ženy práčky, ktoré bývali u tetky, váhala a hľadala si v spro­stred­ko­va­teľ­niach miesto slúžky. A našla si miesto u panej, ktorá bývala so svojimi dvoma synmi gym­na­zis­tami. Asi o týždeň po na­stú­pení miesta starší syn, fúzatý gym­na­zista šiestej triedy, prestal sa učiť a nedal Mas­lo­vo­vej pokoja, usta­vične ju ob­ťa­žo­val. Matka zo všetkého obvinila Mas­lo­vovú a pre­pus­tila ju. Nové miesto sa ne­na­skytlo, ale keď Mas­lo­vová prišla do spro­stred­ko­va­teľne slúžok, stretla tam paniu s prsteňmi a ná­ram­ni­cami na tučných holých rukách. Keď sa táto pani do­zve­dela, v akom položení je Mas­lo­vová a že hľadá miesto, dala jej svoju adresu a pozvala ju k sebe. Mas­lo­vová šla k nej. Pani ju vľúdne prijala, po­hos­tila koláčmi a sladkým vínom a poslala kamsi svoju chyžnú s kar­tič­kou. Večer vošiel do izby vysoký pán s dlhými, pre­še­di­ve­lými vlasmi a šedivou bradou; tento starec si hneď prisadol k Mas­lo­vo­vej, blýskal očami, usmieval sa a začal si ju obzerať a žartovať s ňou. Domáca pani si ho zavolala do druhej izby a Mas­lo­vová počula, ako tam vravela: celkom svieža, dedinská. Potom pani zavolala Mas­lo­vovú a povedala jej, že pán je spi­so­va­teľ, má mnoho peňazí a bude veľmi štedrý, ak sa mu zapáči. Mas­lo­vová sa mu zapáčila, spi­so­va­teľ jej dal dvad­sať­päť rubľov a sľúbil, že sa s ňou bude často stre­tá­vať. Peniaze sa minuli veľmi chytro na vy­pla­te­nie bytu a stravy u tetky a na nové šaty, klobúčik a stužky. O niekoľko dní spi­so­va­teľ poslal po ňu druhý raz. Mas­lo­vová šla. Zas jej dal dvad­sať­päť rubľov a navrhol jej, aby sa pre­niesla do oso­bit­ného bytu.

Keď Mas­lo­vová bývala v byte, ktorý jej najal spi­so­va­teľ, zaľúbila sa do veselého pre­da­vača, ktorý býval na tom istom dvore. Sama to hneď povedala spi­so­va­te­ľovi a pre­niesla sa do oso­bit­ného ma­lič­kého bytu. No predavač, ktorý jej sľúbil, že si ju vezme za ženu, bez slova – zrejme aby sa jej striasol – od­ces­to­val do Nižného a Mas­lo­vová ostala sama. Chcela potom bývať sama, ale jej ne­do­vo­lili. A po­li­cajný dozorca jej povedal, že môže bývať sama, iba ak dostane šitú knižku[iii] a podrobí sa pre­hliadke. Vtedy zas šla k tetke. Keď tetka videla na nej moderné šaty, pelerínu a klobúk, s úctou ju prijala a už sa ne­opo­vá­žila navrhnúť jej, aby šla za práčku, lebo si myslela, že Mas­lo­vová dosiahla vyššie životné po­sta­ve­nie. Pre Mas­lo­vovú teraz už nebolo otázky, či ísť za práčku alebo nie. S po­ľu­to­va­ním hľadela teraz na otrocký život, ktorým žili v predných izbách bledé práčky s chudými rukami, z ktorých niektoré mali už suchoty, ako tam prali a hladili v trid­sať­stup­ňo­vej mydlovej pare, v lete, v zime pri po­ot­vá­ra­ných oblokoch, a hrozila sa myš­lienky, že sa aj ona mohla dostať do takéhoto ot­ro­če­nia.

A práve v tom čase, ne­oby­čajne ťažkom pre Mas­lo­vovú, lebo sa ne­na­sky­tol ani jeden dob­ro­di­nec, vy­hľa­dala ju tajná ši­ko­vačka diev­če­niec do ve­rej­ných domov.

Mas­lo­vová fajčila už dávno, ale v po­sled­nom čase, odkedy mala pomer s pre­da­va­čom a potom, keď ju nechal, čoraz väčšmi si zvykala piť. Alkohol ju vábil nielen preto, že jej chutil, ale vábil ju najmä preto, že jej dával možnosť zabudnúť na všetko ťažké, čo prežila a dodával jej ve­se­losti a pre­sved­če­nia o vlastnej dôs­toj­nosti, a to bez neho nemala. Bez alkoholu bývala vždy smutná a hanblivá.

Tajná ši­ko­vačka vy­stro­jila tetke hostinu a keď opila Mas­lo­vovú, navrhla jej, aby šla do dobrého, v meste naj­lep­šieho ve­rej­ného domu a vy­chvá­lila jej všetky výhody a pred­nosti takého po­sta­ve­nia. Mas­lo­vová mala na výber: alebo po­ni­žu­júce za­mest­na­nie slúžky, v ktorom ju určite budú pre­na­sle­do­vať mužskí a teda tajné, chvíľ­kové cu­dzo­lož­stvá, alebo za­bez­pe­čené, pokojné, uzá­ko­nené za­mest­na­nie a zjavné, zákonom chránené a dobre platené usta­vičné smilstvo, a vybrala si posledné. Okrem toho chcela sa takto vyvŕšiť aj svojmu zvodcovi, aj pre­da­va­čovi, aj všetkým ľuďom, čo jej ublížili. Pritom ju vábilo a bolo jednou z príčin jej ko­neč­ného roz­hod­nu­tia, že jej ši­ko­vačka povedala, že si môže ob­jed­ná­vať šaty, aké si len zažiada – zamatové, tylové, hodvábne, plesové s holými plecami a rukami. A keď sa Mas­lo­vová v duchu videla v ble­do­žl­tých hod­váb­nych šatách s čiernou za­ma­to­vou ap­li­ká­ciou, hlboko de­kol­to­va­ných, nemohla odolať a dala ši­ko­vačke le­gi­ti­má­ciu. Ešte toho večera ši­ko­vačka najala koč a odviezla ju do chýrneho domu Ki­ta­je­vo­vej.

Od toho času začala Mas­lo­vová život chro­nic­kého pre­stu­po­va­nia božích a ľudských pri­ká­zaní, akým žijú stá a tisíce žien nielen s do­vo­le­ním, ale aj pod záštitou vládnej moci, sta­ra­jú­cej sa o blaho svojich občanov, a ktorý sa deviatim z de­sia­tich žien končí mučivými cho­ro­bami, pred­čas­ným chrad­nu­tím a smrťou.

Ráno a vo dne ťažký spánok po nočných orgiách. O tretej alebo o štvrtej po­po­ludní ženy ustaté vstávajú zo špinavej postele, pijú sel­ter­skú vodu proti pre­pi­tosti, kávu, lenivo sa vláčia po izbách v pe­ig­no­iroch[iv], blúzach a županoch, dívajú sa z oblokov spoza záclon, unudene sa hašteria medzi sebou; potom sa umývajú, mastia, vo­ňav­kujú telo a vlasy, skúšajú šaty, škriepia sa o ne s paňou, obzerajú sa v zrkadle, pri­far­bujú si tváre, obrvy, jedia sladkú a mastnú stravu; potom sa ob­lie­kajú do jasných hod­váb­nych šiat, ob­na­žu­jú­cich telo; potom vchá­dzajú do vy­zdo­be­nej, jasne osvet­le­nej sály, pri­chá­dzajú hostia, potom hudba, tance, bonbóny, víno, cigarety a smilstvo s mladými, staršími, po­lo­deťmi a roz­kla­da­jú­cimi sa starcami, slo­bod­nými, že­na­tými, kupcami, pre­da­vačmi, Arménmi, Židmi, Tatármi, bohatými, chu­dob­nými, zdravými, chorými, opitými, triez­vymi, surovými, nežnými, vojakmi, civilmi, štu­dentmi, gym­na­zis­tami – s ľuďmi všetkých možných vrstiev, veku a cha­rak­teru. A kriky a žarty, a bitky a hudba, a tabak a víno, a víno a tabak a hudba od večera do svitu. Len ráno vy­slo­bo­de­nie a ťažký spánok. A tak deň po deň, celý týždeň. Koncom týždňa sa vezú na kočoch do štátneho ústavu – na políciu, kde úradníci v štátnej službe, doktori, niekedy vážne a prísne, ale inokedy ne­via­zane a veselo ubíjali stud, ktorý príroda dala nielen ľuďom, ale aj zvie­ra­tám na ochranu od hriechov, a pre­ze­rali tieto ženy a dávali im po­vo­le­nie na po­kra­čo­va­nie v tých istých hrie­choch, ktorých sa do­púš­ťali so svojimi par­tnermi celý týždeň. A zas taký týždeň. A tak každý deň, v lete, v zime, vo všedné dni aj vo sviatky.

Takto prežila Mas­lo­vová sedem rokov. Za tento čas dva razy menila domy a raz bola v ne­moc­nici. V siedmom roku jej pobytu vo verejnom dome a v ôsmom roku po prvom poklesku, dvad­sať­šesť­roč­nej, stalo sa jej to, za čo ju posadili do väzenia a teraz viedli na súd, po šiestich me­sia­coch, strá­ve­ných vo väzení s vra­hy­ňami a zlo­dej­kami.





Poznámky:

[bookmark: note2]iii Knižka – le­gi­ti­má­cia pros­ti­tútky

[bookmark: note3]iv Peignoir – kúpací plášť


III.

V tom čase, keď Mas­lo­vová, vy­čer­paná dlhou chôdzou, došla so svojimi stráž­cami k budove ok­res­ného súdu, synovec jej vy­cho­vá­va­te­liek, knieža Dimitrij Ivanovič Nech­ľu­dov, ktorý ju zviedol, ležal ešte v svojej vysokej pé­ro­va­nej uváľanej posteli s pá­pe­ro­vým matracom, rozopäl si golier čistej ho­land­skej nočnej košele s vy­hla­de­nými skla­dač­kami na prsiach a fajčil cigaretu. Upreným pohľadom sa díval pred seba a roz­mýš­ľal, čo má teraz robiť a čo bolo včera.

Keď sa roz­po­me­nul na včerajší večer, strávený u Kor­ča­gi­nov, bohatých a uro­dze­ných ľudí, ktorých dcéru, ako každý očakával, mal si vziať za ženu, vzdychol, odhodil do­faj­čenú cigaretu, chcel si vziať zo strie­bor­ného ci­ga­ret­níka druhú, ale si to ro­zmys­lel, spustil s postele hladké, biele nohy, našiel nimi papuče, prehodil si na plné plecia hodvábny župan a rýchlou, ťažkou chôdzou sa pobral do kúpeľne, su­se­dia­cej so spálňou a celej pre­siak­nu­tej umelou vôňou elixírov, ko­lín­skej vodičky, pomád a voňaviek. Tam si zvlášt­nym práškom vyčistil zuby, plom­bo­vané na mnohých miestach, vyplákol si ich voňavou zubnou vodičkou, potom sa začal celý umývať a utierať roz­lič­nými uterákmi. Voňavým mydlom si vyumýval ruky, sta­rost­livo vyčistil kefôčkou dlhé, pes­to­vané nechty a keď si vo veľkom mra­mo­ro­vom umývadle umyl tvár a tučný krk, šiel do tretej izby od spálne, kde mal pri­chys­tanú sprchu. Tam si chladnou vodou umyl svalnaté, tukom obložené biele telo, vy­utie­ral sa chlpatou plachtou a obliekol si čistú, vy­hla­denú bielizeň, obul si topánky, vy­leš­tené ani zrkadlo, sadol si pred toaletný stolík, rozčesal si dvoma kefami krátku čiernu kučeravú bradu a vlnisté vlasy, zrednuté nad čelom.

Všetky veci, ktoré používal – toaletné potreby: bielizeň, oblek, obuv, kravaty, atď. – boli naj­lep­šie a najd­rah­šie, ne­ná­padné, jed­no­du­ché, trvácne a cenné.

Keď si Nech­ľu­dov vybral z de­sia­tich kravát a ihlíc, ktoré mu prvé prišli pod ruku – kedysi mu to bolo nové a zábavné, ale teraz mu už bolo všetko jedno – obliekol si vy­čis­tené a na stoličke pri­chys­tané šaty a vošiel, čo aj nie celkom svieži, ale čistý a voňavý do dlhej jedálne s par­ke­tami, ktoré včera vy­leš­tili traja mužíci, s ohromným dubovým prí­bor­ní­kom a tiež dubovým veľkým roz­ťa­ho­va­cím stolom, ktorý mal čosi sláv­nost­ného v naširoko ro­zo­sta­ve­ných nôžkach, vy­re­zá­va­ných v podobe levských láb. Na tomto stole, pokrytom jemným, na­škro­be­ným obrusom s veľkým ozdobným mo­no­gra­mom stáli: strie­borná kanvička s voňavou kávou, strie­borná cu­kor­nička, nádobka s horúcou smo­tan­kou a košíček s čerstvým koláčom, suchármi a piš­kó­tami. Pri príbore ležali došlé listy, noviny a nové číslo „Revue des deux Mondes“. Nech­ľu­dov si práve chcel prečítať listy, keď sa vo dverách z chodby vynorila tučná, ob­sta­rožná žena v smútku, s čipkovým čepcom na hlave, čo jej zakrýval po­stra­pa­tený pútec. Bola to chyžná nebohej Nech­ľu­do­vo­vej matky, čo umrela nedávno v tomto byte, Agrafena Petrovna, ktorá teraz ostala u syna za gazdinú.

Agrafena Petrovna strávila v rôznom čase zo desať rokov v cudzine s Nech­ľu­do­vo­vou matkou a vyzerala a správala sa ako pani. V dome Nech­ľu­do­vov­cov žila od detstva a poznala Di­mit­rija Iva­no­viča ešte ako Míteňku.

„Dobré ráno, Dmitrij Ivanovič.“

„Dobré ráno, Agrafena Petrovna. Čo máme nového?“ spýtal sa Nech­ľu­dov žartovne.

„List, neviem, či od kňažnej a či od jej dcéry. Chyžná ho už dávno doniesla, čaká u mňa,“ povedala Agrafena Petrovna, po­dá­va­júc mu list s vý­znam­ným úsmevom.

„Dobre, hneď,“ povedal Nech­ľu­dov, vzal list a za­chmú­ril sa, keď zbadal úsmev Agrafeny Petrovny.

Úsmev Agrafeny Petrovny značil, že list bol od mladej kňažnej Kor­ča­gi­no­vej, ktorú si, podľa mienky Agrafeny Petrovny, Nech­ľu­dov mal vziať za ženu. A táto dom­nienka, vy­jad­rená úsmevom Agrafeny Petrovny, bola Nech­ľu­do­vovi ne­prí­jemná.

„Tak jej poviem, aby počkala” a Agrafena Petrovna vzala kefôčku na zmetanie zo stola, ktorá nebola na obvyklom mieste, pre­lo­žila ju na iné miesto a vyšla z jedálne.

Nech­ľu­dov roz­pe­ča­til voňavý list, ktorý mu doniesla Agrafena Petrovna a začal ho čítať.

„Plním na seba vzatú po­vin­nosť byť Vám pamäťou” bolo napísané na hárku sivého, hrubého papiera s ne­rov­nými okrajmi ostrým, ale roz­ťa­ha­ným písmom, „a pri­po­mí­nam Vám, že dnes, 28. apríla, máte byť na porotnom súde a preto nijako nemôžete ísť s nami a s Ko­lo­so­vom obzrieť si obrazy, ako ste s obvyklou ľah­ko­my­seľ­nos­ťou včera pri­sľú­bili; à moins que Vous ne soyez disposé à payer à la cour d’as­si­ses les 300 roubles d’amende, que vous vous refusez pour votre cheval[v], za to, že ste sa načas ne­dos­ta­no­vili. Zišlo mi to na um včera, hneď ako ste odišli. Teda ne­za­bud­nite.

kňažná M. Kor­ča­gi­nová.“

Na druhej strane bolo pri­pí­sané:

„Maman vous fait dire que votre couvert vous attendra jusq‘ à la nuit. Venez ab­so­lu­ment à quelle heure cela soit.

[vi]M. K.“

Nech­ľu­dov sa zmraštil. List bol po­kra­čo­va­ním ra­fi­no­va­nej práce, ktorú teraz už dva mesiace konala s ním kňažná Kor­ča­gi­nová a ktorá po­zos­tá­vala z toho, že ho ne­vi­di­teľ­nými niťami čoraz väčšmi a väčšmi pri­pú­ta­vala k sebe. A zatiaľ, okrem obvyklej ne­roz­hod­nosti nie najm­lad­ších a nie náruživo za­ľú­be­ných kan­di­dá­tov ženby, Nech­ľu­dov mal ešte jednu vážnu príčinu, pre ktorú, aj keby sa bol rozhodol, nemohol ju hneď popýtať o ruku. Táto príčina ne­spo­čí­vala v tom, že pred de­sia­timi rokmi zviedol Kaťušu a nechal ju, na to už celkom zabudol a ne­po­va­žo­val to za prekážku svojej ženby; príčina bola tá, že práve mal pomer s vydatou ženou, ktorý síce teraz prerušil, ale ona ho ešte neuznala za pre­ru­šený.

Nech­ľu­dov bol k ženám veľmi nesmelý, no práve jeho ne­sme­losť vyvolala v tejto vydatej žene túžbu podmaniť si ho. Táto žena bola man­žel­kou prednáka šľachty v okrese, kde chodil Nech­ľu­dov na voľby. A táto žena ho zatiahla do pomeru, ktorý Nech­ľu­dova zo dňa na deň čoraz väčšmi strhával a zároveň aj čoraz väčšmi od­pu­dzo­val. Spo­čiatku Nech­ľu­dov nemohol odolať po­ku­še­niu, potom cítil, že sa proti nej previnil a nemohol prerušiť pomer bez jej súhlasu. A práve toto bola príčina, pre ktorú Nech­ľu­dov myslel, že keby aj chcel, nemá práva popýtať Kor­ča­gi­novú o ruku.

Na stole práve ležal list od muža tejto ženy. Keď Nech­ľu­dov zazrel jeho písmo a pečiatku, za­čer­ve­nal sa a hneď aj pocítil známy prílev energie, ktorý cítil vždy pred blí­žia­cim sa ne­bez­pe­čen­stvom. Ale jeho vzru­še­nie bolo zbytočné; muž, prednák šľachty v okrese, v ktorom mal Nech­ľu­dov naj­väč­šie majetky, ozna­mo­val Nech­ľu­do­vovi, že na koniec mája určili mi­mo­riadne zhro­maž­de­nie zemstva[vii] a že prosí Nech­ľu­dova, aby určite prišiel, donner un coup d’épaule, v na­stá­va­jú­cich dô­le­ži­tých otázkach o školách a bočných cestách, ktoré sa mali po­ko­ná­vať na zemskom sneme a proti ktorým sa očakával mocný odpor reakčnej skupiny.

Prednák šľachty bol liberál a spolu s nie­koľ­kými rovnako zmýš­ľa­jú­cimi bojoval proti reakcii, ktorá nastala za Ale­xan­dra a celý bol zaujatý týmto bojom, preto nič nevedel o vlastnom ne­šťast­nom rodinnom živote.

Nech­ľu­dov sa roz­po­me­nul na všetky trápne chvíle, ktoré zažil v styku s týmto človekom: roz­po­me­nul sa, ako si raz myslel, že sa muž dozvedel a chystal sa na súboj s ním, pri ktorom zamýšľal vy­stre­liť do povetria; roz­po­me­nul sa na strašnú scénu s ňou, keď v zú­fals­tve vybehla do sadu k rybníku, že sa utopí a on bežal za ňou. – Nemôžem teraz ta ísť a nemôžem nič pod­nik­núť, kým ne­dos­ta­nem od nej odpoveď, – pomyslel si Nech­ľu­dov. Pred týždňom jej napísal rozhodný list, v ktorom uznával, že sa previnil, prejavil ochotu ako­koľ­vek odčiniť svoju vinu, no jednako pokladal – pre jej šťastie – ich pomer za navždy skončený. A na tento list čakal a ne­dos­tá­val odpoveď. Že ne­dos­tá­val odpoveď, bolo čias­točne dobrým znakom. Keby ne­sú­hla­sila s roz­cho­dom, bola by dávno napísala alebo sama prišla, ako ro­bie­vala predtým. Nech­ľu­dov počul, že tam bol teraz akýsi dôs­toj­ník, ktorý jej dvoril a preto ho mučila žiar­li­vosť a zároveň tešila nádej na oslo­bo­de­nie sa od trápneho klamstva.

Druhý list bol od správcu majetkov. Správca písal, že Nech­ľu­dov rozhodne musí sám prísť prevziať de­dič­stvo a aj roz­rie­šiť otázku, ako ďalej gazdovať: či tak, ako sa gaz­do­valo za nebohej alebo tak, ako on navrhol nebohej kňažnej a teraz navrhuje mladému kniežaťu, totiž aby doplnili inventár a obrábali sami všetku pôdu, roz­de­lenú sed­lia­kom. Správca písal, že takáto ex­plo­atá­cia bude omnoho vý­hod­nej­šia. Zároveň sa správca ospra­vedl­ňo­val, že sa trošku one­sko­ril s odo­sla­ním 3000 rubľov, ktoré podľa predpisu malý dôjsť do 1-ho. Tieto peniaze že pošle na­sle­du­jú­cou poštou. One­sko­ril sa s odo­sla­ním, lebo ich nijako nemohol zo­zbie­rať od sed­lia­kov, ktorí vo svojej ne­sve­do­mi­tosti došli až tak ďaleko, že sa musel obrátiť na úrady, aby ich prinútil platiť. Tento list bol Nech­ľu­do­vovi aj príjemný, aj ne­prí­jemný. Príjemný bol pocit vlády nad veľkým majetkom a ne­prí­jemné mu bolo, že za mladi bol odu­šev­ne­ným prívr­žen­com Herberta Spencera, a keďže aj on bol veľ­kos­tat­ká­rom, ohromilo ho najmä tvrdenie v „Social statics“, že spra­vod­li­vosť ne­pri­púšťa súkromné po­zem­kové vlast­níc­tvo. S mla­dist­vou pria­mos­ťou a roz­hod­nos­ťou nielen že vtedy hovoril, že pôda nemôže byť pred­me­tom sú­krom­ného vlast­níc­tva a nielen že na uni­ver­zite písal o tom prácu, ale naozaj odovzdal v tom čase sed­lia­kom neveľkú čiastku zemí (ktoré ne­pat­rili jeho matke, ale ako de­dič­stvo po otcovi jemu osobne), lebo nechcel vládnuť zemou proti vlast­nému pre­sved­če­niu. Teraz, keď de­dič­stvo urobilo z neho veľ­kos­tat­kára, mal si vybrať jedno z dvoch: alebo sa zriecť svojho vlast­níc­tva, ako to urobil pred de­sia­timi rokmi s dvesto hektármi ot­cov­ských zemí, alebo ml­čan­li­vým súhlasom uznať všetky svoje nie­kdaj­šie myš­lienky za mylné a klamné.

Prvé nemohol urobiť, lebo okrem zemí nemal nijakých pros­tried­kov na ži­vo­by­tie. Do štátnej služby ísť nechcel a medzitým si už navykol žiť pre­py­chovo, čoho sa, podľa vlastnej mienky, už nemohol zriecť. Ba nebolo to ani treba, veď už nemal ani to silné pre­sved­če­nie, ani tú roz­hod­nosť, ani tú cti­baž­nosť a túžbu vyvolať obdiv, ktoré mával v mladosti. A to druhé – zrieknuť sa jasných a ne­z­vrat­ných dôvodov o ne­zá­kon­nosti po­zem­ko­vého vlast­níc­tva, ktoré vtedy načerpal zo Spen­ce­ro­vej „So­ciál­nej statiky“ a ktorých skvelé po­tvr­de­nie našiel potom, už omnoho ne­skor­šie v dielach Henryho Georgeho – nijako nemohol.

A preto mu bol správcov list ne­prí­jemný.





Poznámky:

[bookmark: note4]v pokiaľ nie ste ochotní zaplatiť súdu pokutu 300 rubľov, ktorú od­mie­tate zaplatiť za koňa

[bookmark: note5]vi Mama povedala, že jedlo na teba bude čakať až do súmraku. Musíš prísť ke­dy­koľ­vek.

[bookmark: note6]vii Zemstvo – sa­mo­správny orgán v cárskom Rusku


IV.

Keď Nech­ľu­dov vypil kávu, šiel do pracovne zistiť na pred­vo­laní, o koľkej má byť na súde a napísať odpoveď kňažnej. Do pracovne bolo treba prejsť ate­li­é­rom. V ateliéri stál molbert[viii] so začatým obrazom, ob­rá­te­ným na opačnú stranu a boli tu roz­ve­šané štúdie. Pohľad na obraz, s ktorým sa moril dva roky, na štúdie a na celý ateliér pri­po­me­nul mu jeho ne­schop­nosť po­kra­čo­vať v ma­liar­stve, ktorú v po­sled­nom čase po­ci­ťo­val ne­oby­čajne mocne. Vy­svet­ľo­val si tento pocit nadmieru jemne vy­vi­nu­tým es­te­tic­kým zmyslom, no jednako toto vedomie mu bolo veľmi ne­prí­jemné.

Pred siedmimi rokmi odišiel zo štátnej služby pre­sved­čený, že má nadanie na ma­liar­stvo a z výšky ume­lec­kej činnosti hľadel trošku pohŕdavo na všetky iné za­mest­na­nia. Teraz vysvitlo, že na to nemal práva. A preto mu bola ne­prí­jemná každá roz­po­mienka na to. S ťažkým pocitom pozrel na celé pre­py­chové za­ria­de­nie ateliéru a v ne­ve­se­lej nálade vošiel do pracovne. Pracovňa bola veľmi veľká, vysoká miest­nosť so vša­ko­va­kými okrasami, vše­li­ja­kým za­ria­de­ním a pohodlím.

Hneď ako našiel v prie­činku ohrom­ného stola, v oddelení súrne, pred­vo­la­nie, v ktorom stálo, že na súde treba, byť o je­de­nás­tej, Nech­ľu­dov si sadol napísať kňažnej lístok, že ďakuje za pozvanie a po­u­si­luje sa prísť na obed. Ale keď napísal prvý lístok, roztrhal ho: bol priveľmi intímny; napísal druhý – tento bol zas chladný, skoro urážlivý. Zas ho roztrhal a pri­tla­čil zvonec v stene. Do dverí vošiel obstamý, nevľúdny, vyholený lokaj s bo­kom­briad­kami, v sivej ka­li­ko­vej zástere.

„Prosím vás, pošlite po drožkára.“

„Áno, prosím.“

„A povedzte – čakajú tu od Kor­ča­gi­nov – že ďakujem a po­u­si­lu­jem sa prísť.“

„Prosím.“

– Nesvedčí sa to, ale nemôžem písať. Aj tak sa s ňou dnes uvidím, – pomyslel si Nech­ľu­dov a šiel sa obliekať.

Keď oblečený vyšiel na schodíky, už ho čakal známy drožkár na koči s gumovými obručami.

„A včera, len čo ste odišli od kniežaťa Kor­ča­gina,“ povedal drožkár s po­lo­ob­rá­te­ným mocným, oboreným hrdlom v bielom golieri košele, „prišiel som tam a vrátnik mi vraví: „Práve odišli.“

– Aj drožkári vedia o mojich stykoch s Kor­ča­gi­nov­cami, – pomyslel si Nech­ľu­dov a ne­vy­rie­šená otázka, ktorá ho v po­sled­nom čase usta­vične za­mest­ná­vala – či si má vziať Kor­ča­gi­novú za ženu, alebo nie – zas sa mu vynorila, a ako väčšinu otázok, čo sa mu v tom čase vynárali, nemohol ju nijako vyriešiť, ani kladne, ani záporne.

Na prospech ženby vo vše­obec­nosti hovorilo po prvé to, že ženba, okrem prí­jem­ností ro­din­ného kozuba, od­stra­ňo­vala ne­pra­vi­del­nosť po­hlav­ného života a po­sky­to­vala možnosť mravného života, ako Nech­ľu­dov volal taký rodinný život; po druhé, a to bolo hlavné, Nech­ľu­dov dúfal, že rodina a deti dodajú zmyslu jeho životu, doteraz prázd­nemu. Toto teda hovorilo vo vše­obec­nosti na prospech ženby. Proti ženbe vo vše­obec­nosti hovoril po prvé: všetkým starším mlá­den­com spoločný strach zo straty slobody a po druhé: mi­mo­voľný strach pred tajomnou bytosťou ženy.

Na prospech ženby a to ženby práve s Missi (Kor­ča­gi­nová sa volala Mária, ale ako vo všetkých rodinách známych kruhov menovali ju inak) hovorilo po prvé, že bola urodzená vo všetkom, od šiat až po spôsob reči, chôdze, smiechu, že sa od­li­šo­vala od oby­čaj­ných ľudí, a to nie čímsi vý­ni­moč­ným, ale „po­riad­nos­ťou“ – Nech­ľu­dov nemal iného výrazu na ocenenie tejto vlast­nosti a cenil si túto vlast­nosť veľmi vysoko; po druhé aj to, že si ho Kor­ča­gi­nová cenila viac, ako všetkých os­tat­ných ľudí, teda, ako to on chápal, rozumela mu. A toto po­ro­zu­me­nie, totiž uznanie jeho vysokých pred­ností, do­ka­zo­valo Nech­ľu­do­vovi, že je rozumná a že má správny úsudok. Proti ženbe práve s Missi bolo po prvé, že skoro iste by si mohol nájsť dievčinu, ktorá by mala ešte omnoho viac pred­ností ako Missi a preto by si skôr za­slú­žila byť jeho ženou, a po druhé, že Missi mala dvad­sať­se­dem rokov a preto iste mala už aj predtým lásky – a táto myš­lienka bola Nech­ľu­do­vovi trápna. Jeho hrdosť sa nemohla zmieriť s tým, že by Missi, hoci v mi­nu­losti, bola mohla ľúbiť niekoho iného. Pravda, nemohla vedieť, že sa s ním stretne, ale urážala ho už aj myš­lienka, že už predtým mohla niekoho ľúbiť.

Tak bolo práve toľko dôvodov pre ako aj proti; no aspoň významom sa tieto dôvody vy­rov­nali a Nech­ľu­dov sa vy­smie­val sám sebe a nazýval sa Bu­ri­da­no­vým somárom. A predsa len ním ostával, lebo nevedel, do ktorej z dvoch otiepok sa má pustiť.

– Ostatne, kým ne­dos­ta­nem odpoveď od Márie Va­si­lievny (ženy prednáka šľachty) a ne­skon­čím s ňou načisto, nemôžem nič pod­nik­núť, – povedal si v duchu.

A bolo mu príjemné vedomie, že môže, ba musí odkladať s roz­hod­nu­tím.

– Ostatne, toto všetko si pre­mys­lím ne­skor­šie, – povedal si v duchu, keď sa brička už celkom tíško pri­blí­žila k as­fal­to­va­nému vchodu súdu.

– Teraz musím sve­do­mito, ako vždy robievam a pokladám za potrebné, vykonať svoju ob­čian­sku po­vin­nosť. Veď to často býva aj zau­jí­mavé, – povedal si a prešiel popri vrát­ni­kovi do súdnej budovy.





Poznámky:

[bookmark: note7]viii Molbert – stojan


V.

Keď Nech­ľu­dov vošiel do súdnej budovy, na chodbách súdu bolo už veľmi rušno.

Súdni sluhovia chodili vše chytro, vše aj behom, ani ned­ví­hali nohy z dlážky, iba sa šmýkali po nej a za­dych­čaní behali hore-dolu s rozkazmi a lis­ti­nami. Súdni vy­ko­ná­va­te­lia, advokáti a sudcovia chodili sem a tam, ža­lob­co­via a ob­ža­lo­vaní, ktorých ne­spre­vá­dzali stráže, smutne sa tmolili popri stenách alebo sedeli a vy­čká­vali.

„Kde je okresný súd?“ opýtal sa Nech­ľu­dov kto­ré­hosi súdneho sluhu.

„Ktorý hľadáte? Je tu civilné od­de­le­nie a hlavný súd.“

„Som porotca.“

„Trestné od­de­le­nie. Mali ste hneď povedať. Sem napravo, potom naľavo, druhé dvere.“

Nech­ľu­dov šiel, ako mu označili.

Pri ozna­če­ných dverách stáli dvaja ľudia a čakali: jeden bol vysoký, tučný kupec, dob­rá­čisko, ktorý si zrejme vypil a zajedol a bol vo veľmi veselej nálade; druhý bol predavač ži­dov­ského pôvodu. Zho­vá­rali sa o cene vlny, keď k nim prišiel Nech­ľu­dov a opýtal sa ich, či je tu miest­nosť pre porotcov.

„Tu, pán môj, tu. Tiež ste z nás, porotcov?“ opýtal sa dobrácky kupec, veselo žmur­ka­júc. „No, čože, spolu sa po­u­nú­vame,“ po­kra­čo­val po Nech­ľu­do­vo­vej kladnej odpovedi, „som kupec druhej gildy[ix], Baklašov,“ povedal a podal mu mäkkú, širokú ruku, ktorá sa nedala stisnúť, „treba sa pounúvať. S kým mám tú česť?“

Nech­ľu­dov sa pred­sta­vil a vošiel do miest­nosti pre porotcov.

V neveľkej miest­nosti pre porotcov bolo zo desať ľudí roz­lič­ného druhu. Všetci práve len prišli, niektorí sedeli, iní chodili, obzerali a pred­sta­vo­vali sa navzájom. Bol tu jeden penzista v uniforme, iní v kabátoch, žaketoch a len jeden v kamizoli.

Na tvárach všetkých – čo sa aj mnohí odtrhli od práce a čo aj vraveli, že im je toto na ťarchu, zračila sa určitá spo­koj­nosť z po­ve­do­mia, že konajú dôležitú verejnú po­vin­nosť.

Po­rot­co­via, po­niek­torí, čo sa už pred­sta­vili, a po­niek­torí, čo iba hádali, kto je kto, zho­vá­rali sa medzi sebou o počasí, o včasnej jari a o na­stá­va­jú­com po­jed­ná­vaní. Tí, čo ne­poz­nali Nech­ľu­dova, po­po­náh­ľali sa s ním zoznámiť, lebo to zrejme po­kla­dali za ne­oby­čajnú česť. A Nech­ľu­dov, ako vždy medzi ne­zná­mymi ľuďmi, prijímal to ako niečo, čo mu patrí. Keby sa ho boli spýtali, prečo si namýšľa, že je niečo viac ako väčšina ľudí, nebol by mohol od­po­ve­dať, lebo v celom svojom živote ničím mi­mo­riad­nym ne­vy­ni­kal. Že dobre hovoril po anglicky, po fran­cúz­sky a po nemecky, že mal bielizeň, oblek, kravatu a man­že­tové gombíky od naj­lep­ších do­dá­va­te­ľov tohto tovaru, to ešte – ako sám chápal – nijako nemohlo byť príčinou pokladať sa za niečo viac. Ale zato Nech­ľu­dov rozhodne uznával, že je niečo viac a prijímal prejavy úcty ako niečo, čo mu patrí, a urážal sa, keď sa tak nestalo. A práve v miest­nosti pre porotcov musel zažiť tento ne­prí­jemný pocit neúcty. Medzi po­rot­cami našiel Nech­ľu­dov známeho. Bol to Peter Ge­ra­si­mo­vič (Nech­ľu­dov nikdy nevedel, ba až sa trošku chvastal, že nevie jeho priez­visko), bývalý učiteľ ses­tri­ných detí. Tento Peter Ge­ra­si­mo­vič skončil štúdiá a bol teraz pro­fe­so­rom na gymnáziu. Nech­ľu­dov ho nikdy nemohol vystáť pre jeho fa­mi­liá­mosť, se­ba­ve­domý chechot a vôbec pre jeho „or­di­nár­nosť“, ako vra­vie­vala Nech­ľu­do­vova sestra.

„Ale, aj vy ste sa sem dostali,“ s hlasitým che­cho­tom privítal Peter Ge­ra­si­mo­vič Nech­ľu­dova. „Ne­vyk­rú­tili ste sa z toho!“

„Ani som sa nechcel vykrútiť,“ povedal Nech­ľu­dov prísne a sties­nene.

„No, to je ob­čian­ska uš­ľach­ti­losť. Počkajte len, keď vy­hlad­nete a nedajú vám spať, inak budete spievať!“ roz­vra­vel sa Peter Ge­ra­si­mo­vič ešte s hlas­nej­ším che­cho­tom.

– Tento popský syn[x] mi ešte začne tykať, – pomyslel si Nech­ľu­dov a zatváril sa tak smutne, že by to bolo bývalo pri­ro­dzené, iba keby sa bol práve dozvedel o smrti celej svojej rodiny; odišiel od neho a pri­blí­žil sa ku skupine, čo sa utvorila okolo vy­ho­le­ného, vysokého, ho­nos­ného pána, ktorý čosi živo roz­prá­val. Tento pán roz­prá­val o procese, ktorý práve pre­jed­ná­vali na civilnom oddelení, ako o veci, ktorú veľmi dobre pozná a nazýval sudcov a chýrnych ad­vo­ká­tov rodným a ot­cov­ským menom. Roz­prá­val o skvelom obrate, ktorý urobil v celom procese chýrny advokát a pre ktorý jedna zo stránok, stará pani, hoci bola úplne v práve, bude musieť pre nič za nič zaplatiť veľké peniaze druhej stránke.

„Geniálny advokát!“ vravel.

Počúvali ho s úctou, niektorí sa usi­lo­vali povedať svoje pri­po­mienky, ale pán každého pre­ru­šo­val, ako by iba on mohol vedieť všetko, ako naozaj bolo.

Aj keď Nech­ľu­dov došiel neskoro, veru ešte dlho čakal. Po­jed­ná­va­nie zdr­žia­valo to, že ešte vždy nedošiel jeden z prí­se­dia­cich sudcov.





Poznámky:

[bookmark: note8]ix Gilda – voľné zdru­že­nie ob­chod­ní­kov

[bookmark: note9]x Pop – or­to­doxný duchovný, kňaz. Na­roz­diel od rím­sko­ka­to­líc­kych kňazov sa or­to­doxní kňazi pred vy­sviac­kou môžu ženiť.


VI.

Predseda súdu prišiel na súd zavčasu. Bol to vysoký, tučný človek s veľkými, pre­še­di­ve­lými bo­kom­briad­kami. Bol ženatý, ale žil veľmi hýrivým životom, práve tak ako aj jeho žena. Ne­pre­ká­žali si navzájom. Dnes ráno dostal lístok od švaj­čiarky-vy­cho­vá­va­teľky, ktorá bola u nich v lete a teraz ces­to­vala z juhu do Pet­roh­radu, v ktorom mu píše, že ho bude čakať v meste medzi treťou a šiestou po­po­ludní v hoteli „Itália“. Preto by už bol rád začal dnešné za­sad­nu­tie a čím rých­lej­šie ho skončil, aby do šiestej stihol nav­ští­viť ry­šav­kavú Kláru Va­si­lievnu, s ktorou lanského leta na le­to­visku nad­pria­dol román.

Keď vošiel do pracovne, zahačkal dvere, vytiahol zo skrine na spisy, z dolnej poličky dve činky, dvadsať ráz ich zdvihol nahor pred seba, nabok a nadol, potom urobil tri drepy, pričom držal činky nad hlavou.

– Nič tak ne­os­vie­žuje, ako polievať sa vodou a cvičiť, – pomyslel si a ohma­tá­val si ľavou rukou so zlatým prsteňom na prs­ten­níku napätý biceps na pravej ruke. Ostávalo mu ešte urobiť moulinet (vždy robil tieto dva cviky pred dlhým vy­se­dá­va­ním na za­sad­nutí), keď sa dvere za­triasli. Ktosi ich chcel otvoriť. Predseda chytro odložil činky na miesto a otvoril dvere.

„Prepáčte,“ povedal.

Do miest­nosti vošiel jeden z prí­se­dia­cich sudcov v zlatých oku­lia­roch, nevysoký, s na­dvi­hnu­tými plecami a za­chmú­re­nou tvárou.

„Matvej Nikitič zas ne­pri­šiel,“ povedal prí­se­diaci ne­spo­kojne.

„Ešte ne­pri­šiel,“ od­po­ve­dal predseda, ob­lie­ka­júc si uniformu. „Večne chodí neskoro.“

„Čudné, že sa nehanbí,“ povedal prí­se­diaci, zlostne si sadol a vytiahol cigaretu.

Tento prí­se­diaci sudca, veľmi dôkladný človek, mal dnes ráno ne­prí­jemný výstup so ženou, lebo žena pred určenou lehotou pomíňala peniaze, ktoré dostala na celý mesiac. Prosila, aby jej dal niečo napred, ale on jej povedal, že zo svojho ne­po­pustí. Bola z toho scéna. Žena povedala, že ak je tak, nebude ani obed, aby obed doma nečakal. S týmto aj odišiel v strachu, že žena dodrží svoju hrozbu, lebo od nej všetko vystalo. – A potom ži dobrým, mravným životom, myslel si, hľadiac na usmie­va­vého, zdravého, veselého a dob­rác­keho predsedu, ktorý roz­tia­hol lakte naširoko a peknými, bielymi rukami si naprával husté a dlhé pre­še­di­velé bo­kom­briadky po oboch stranách vy­ší­va­ného goliera: – Tento je vždy spokojný, veselý, a ja sa trápim.

Vošiel tajomník a doniesol akési spisy.

„Veľmi pekne vám ďakujem,“ povedal predseda a zapálil si cigaretu. „Ktorý prípad vezmeme prvý?“

„Myslím, že otrá­ve­nie,“ povedal tajomník ako by ľa­hos­tajne.

„No dobre, keď otrá­ve­nie, nuž otrá­ve­nie,“ povedal predseda, lebo si uvedomil, že je to proces, ktorý sa môže skončiť do štvrtej a on potom bude môcť odísť. „A Matvej Nikitič ešte ne­pri­šiel?“

„Ešte vždy nie.“

„A Breve je tu?“

„Tu,“ od­po­ve­dal tajomník.

„Teda mu povedzte, ak ho uvidíte, že začneme otrá­ve­ním.“

Breve bol zá­stup­com štátneho pro­ku­rá­tora a mal byť ob­ža­lob­com na tomto zasadaní.

Keď tajomník vyšiel na chodbu, stretol Breveho. Chytro, skoro behom kráčal po chodbe s vysoko zdvi­hnu­tými plecami, v ro­zo­pä­tej uniforme, s aktovkou pod pazuchou, klopkal opätkami a rozháňal sa voľnou rukou tak, že rovina ruky bola kolmá k smeru jeho chôdze.

„Michail Petrovič prosil, aby som sa vás opýtal, či ste hotový,“ opýtal sa ho tajomník.

„Pravdaže, ja som vždy hotový, povedal zástupca pro­ku­rá­tora. „Ktorý prípad bude prvý?“

„Otrá­ve­nie.“

„Zna­me­nite,“ povedal zástupca pro­ku­rá­tora, ale nebolo mu to ani trošku zna­me­nite: celú noc nespal. Lúčili sa s pria­te­ľom, veľa pili a hrali sa v karty do druhej, potom sa zaviezli k diev­čen­com priam do toho domu, kde ešte pred šiestimi mesiacmi bola Mas­lo­vová, tak že práve spisy o otrávení si nestihol prečítať a teraz ich chcel aspoň pre­lis­to­vať. A zas tajomník, ktorý vedel, že zástupca pro­ku­rá­tora spisy o otrávení nečítal, naschvál poradil pred­se­dovi, aby najprv po­jed­ná­vali otrá­ve­nie. Tajomník bol človek li­be­rál­neho, ba až ra­di­kál­neho zmýš­ľa­nia. Breve bol naopak kon­zer­va­tí­vec, ba až, ako všetci Nemci-úradníci v Rusku, bol ne­oby­čajne oddaný pra­vo­slá­viu a tajomník ho nemal rád a závidel mu po­sta­ve­nie.

„No a čo so škopcami?“ opýtal sa tajomník.

„Povedal som, že nemôžem,“ povedal zástupca pro­ku­rá­tora: „Pre ne­dos­ta­tok svedkov, tak aj oznámim súdu.“

„Ale veď aj tak...“

„Nemôžem,“ povedal zástupca pro­ku­rá­tora, prebehol do svojej pracovne, tak isto sa roz­há­ňa­júc rukou.

Odkladal proces o škopcoch pre ne­prí­tom­nosť celkom ne­dô­le­ži­tého a ne­pot­reb­ného svedka iba preto, lebo keby sa tento proces po­jed­ná­val pred súdom, kde porota po­zos­tá­vala z in­te­li­gen­tov, mohol sa skončiť oslo­bo­de­ním. No podľa dohovoru s pred­se­dom mali tento proces preložiť na súdne po­jed­ná­va­nie v okresnom meste, kde po­rot­cami budú väčšinou sedliaci a preto bude viac nádeje na od­sú­de­nie.

Ruch na chodbe usta­vične rástol. Najviac národa bolo pred sieňou ci­vil­ného od­de­le­nia, kde sa po­jed­ná­val proces, o ktorom roz­prá­val porotcom honosný pán, milovník súdnych procesov. V pre­stávke po­jed­ná­va­nia vyšla z tejto siene starenka, ktorej geniálny advokát dokázal odobrať majetok v prospech kšeftára, čo nemal na tento majetok nijakého práva – toto vedeli aj sudcovia a tým skôr žalobca a jeho advokát; ale vy­mys­leli taký postup, že nebolo možné neobrať starenku o majetok a nedať ho ža­lob­covi kšef­tá­rovi. Starenka bola tučná žena v pa­rád­nych šatách a s ohrom­nými kvetmi na klobúku. Keď vyšla zo dverí, zastala na chodbe, roz­kla­dala tučnými, krátkymi rukami a usta­vične opa­ko­vala:

„Nuž, čože to bude? Ráčte vy­svet­liť! Akože je to?“ oslovila, svojho advokáta. Advokát sa díval na kvety na jej klobúku, ne­po­čú­val ju a o čomsi roz­mýš­ľal.

V zápätí za sta­ren­kou chytro vyšiel zo dverí ci­vil­ného od­de­le­nia, s lesklou ná­pr­sen­kou v široko vy­kro­je­nej veste a so sa­mo­ľú­bou tvárou ten istý chýrečný advokát, čo to na­ra­fi­čil tak, že starenka s kvetmi ne­dos­tala nič, ale kšeftár, ktorý mu dal de­sať­ti­síc rubľov, dostal vyše stotisíc. Všetky oči sa obrátili na advokáta, ktorý to pocítil, vyjadril akosi celým zo­vňajš­kom: – Netreba mi nijakých prejavov uznania, – a chytro prešiel popri všetkých.


VII.

Napokon došiel aj Matvej Nikitič a súdny vy­ko­ná­va­teľ, chudý chlap s dlhým krkom, zá­ká­ša­vou chôdzou a práve tak nabok vy­kri­ve­nou spodnou perou, vošiel do miest­nosti porotcov.

Súdny vy­ko­ná­va­teľ bol človek čestný, s uni­ver­zit­ným vzde­la­ním, ale nemohol sa udržať na jednom mieste, lebo sa z času na čas opíjal. Pred troma mesiacmi za­opat­rila mu toto miesto istá grófka, žičlivá jeho žene, a on sa doteraz na ňom udržal a tešil sa tomu.

„Tak čo, páni, zišli ste sa všetci?“ povedal, založil si cviker a díval sa cezeň.

„Vari všetci,“ povedal veselý kupec.

„Teda si to zistíme,“ povedal súdny vy­ko­ná­va­teľ, vytiahol z vrecka listinu a začal vy­vo­lá­vať mená, pričom hľadel na vy­vo­lá­va­ných hneď cez cviker, hneď ponadeň.

„Štátny radca I. M. Ni­ki­fo­rov.“

„Ja som,“ od­po­ve­dal honosný pán, ktorý sa vyznal v súd­nic­tve.

„Plu­kov­ník vo výslužbe Ivan Se­mi­ono­vič Ivanov.“

„Tu,“ ozval sa chudý pán v uniforme vy­slú­žilca.

„Kupec druhej gildy Peter Baklašov.“

„Tu som,“ povedal dobrácky kupec, usmie­va­júc sa na celé kolo.

„Sme pri­pra­vení.“

„Gardový poručík knieža Dmitrij Nech­ľu­dov.“

„Ja som,“ od­po­ve­dal Nech­ľu­dov.

Súdny vy­ko­ná­va­teľ, dívajúc sa ponad cviker, poklonil sa mu ne­oby­čajne úctivo a vľúdne, ako by ho tým vy­zna­čo­val pred os­tat­nými.

„Kapitán Jurij Dmit­ri­je­vič Dančenko, kupec Grigorij Je­fi­mo­vič Kulešov,“ atď., atď.

Všetci boli prítomní okrem dvoch.

„Teraz, páni, ráčte do siene,“ povedal súdny vy­ko­ná­va­teľ a ľúbezne ukázal na dvere.

Všetci sa pohli a dávajúc si vzájomne prednosť vo dverách vyšli na chodbu a z chodby do za­sa­da­cej siene.

Súdna sieň bola prie­stranná, dlhá miest­nosť. Na jednom konci bolo pódium, ku ktorému viedli tri schodíky. Na pros­triedku pódia stál stôl, pokrytý zeleným súknom s tmavšie zeleným lemom. Za stolom stáli tri kreslá s veľmi vysokými, dubovými vy­re­zá­va­nými ope­rad­lami a za kreslami v zlatom ráme visel pestrý portrét cára v životnej veľkosti, v uniforme, so šerpou, s pred­su­nu­tou nohou a šabľou v ruke. V pravom kúte visel kiot[xi] s obrazom Krista s tŕňovou korunou a stál analoj[xii], a na pravom boku stál pro­ku­rá­to­rov písomný pult. Na ľavej strane, naproti pultu bol v úzadí stolík ta­jom­níka a bližšie k obe­cen­stvu – točená dubová ohrádka a za ňou lavica ob­ža­lo­va­ných, ešte prázdna. Vpravo na pódiu stáli dva rady sto­li­čiek pre porotcov, tiež s vysokými ope­rad­lami, dolu stoly pre ad­vo­ká­tov. Toto všetko bolo v prednej časti súdnej siene, roz­de­le­nej ohrádkou na dvoje. Zadná časť bola plná lavíc, ktoré boli zvýšené v každom rade a šli až po zadnú stenu. V zadnej čiasti siene na predných la­vi­ciach sedeli štyri ženy, vari to­vá­ren­ské ro­bot­níčky alebo chyžné, a dvaja chlapi, tiež ro­bot­níci, ktorých zrejme zarážalo veľ­ko­lepé za­ria­de­nie dvorany a preto si len placho šepkali medzi sebou.

Hneď po príchode porotcov súdny vy­ko­ná­va­teľ za­ká­ša­vou chôdzou vyšiel na pros­trie­dok siene a zakričal nahlas, ako by bol chcel naľakať prí­tom­ných:

„Súd pri­chá­dza!“

Všetci vstali a na pódium súdnej siene vyšli sudcovia: svalnatý predseda s ute­še­nými bo­kom­briad­kami, potom za­chmú­rený prí­se­diaci sudca v zlatých oku­lia­roch, ktorý bol teraz ešte za­chmú­re­nejší, lebo priam pred za­sa­da­ním stretol švagra, kan­di­dáta na sud­cov­skú hodnosť, ktorý mu oznámil, že bol u sestry a sestra vy­hlá­sila, že obed nebude.

„Nuž čo, zrejme pôjdeme do krčmičky,“ povedal švagor so smiechom.

„To vôbec nie je do smiechu,“ povedal za­chmú­rený prí­se­diaci sudca a ešte väčšmi sa za­chmú­ril.

A napokon tretí sudca, práve ten Matvej Nikitič, ktorý vždy cho­die­val neskoro, bradatý, s veľkými vakmi pod dob­rác­kymi očami. Tohto prí­se­dia­ceho sudcu trápil ža­lú­dočný katar a od dnešného rána na lekárovu radu začal novú kúru, ktorá ho dnes zdržala doma ešte dlhšie ako obyčajne. Keď teraz vy­stu­po­val na pódium, mal v tvári sú­stre­dený výraz, lebo mal vo zvyku všetkými možnými pros­tried­kami lúštiť otázky, ktoré si dával. Teraz si veštil: ak počet krokov odo dverí pracovne po kreslo bude de­li­teľný troma bez zvyšku, že ho nová kúra vylieči z kataru, ak nebude de­li­teľný, že ho ne­vy­lieči. Krokov bolo dvad­sať­šesť, ale urobil ešte krôčik a práve dvad­sia­tym siedmym pri­stú­pil ku kreslu.

Postavy predsedu súdu a prí­se­dia­cich sudcov, ktorí vyšli na pódium v uni­for­mách so zlatom vy­ší­va­nými goliermi, boli veľmi pôsobivé. Aj oni to cítili a všetci traja, ako by zmätení vlastnou vzne­še­nos­ťou, chytro a skromne sklopili oči, sadli si do svojich vy­re­zá­va­ných kresiel za stôl, pokrytý zeleným súknom, na ktorom vy­čnie­val trojboký ihlan, s orlom, stáli sklené nádoby, v akých bývajú v bufetoch cukríky, kalamár a perá, krásny čistý papier a čerstvo za­strú­hané ceruzky rôznej veľkosti. Zároveň so sudcami vošiel aj zástupca pro­ku­rá­tora. Práve tak náhlivo, s aktovkou pod pazuchou a práve tak sa roz­há­ňa­júc rukou prešiel k svojmu miestu pri obloku a hneď sa pohrúžil do čítania a pre­ze­ra­nia spisov, vy­uží­va­júc každú chvíľku, aby sa pri­pra­vil na po­jed­ná­va­nie. Tento pro­ku­rá­tor bol ešte iba štvrtý raz žalobcom. Bol veľmi ctibažný a pevne roz­hod­nutý urobiť kariéru, preto rozhodne pokladal za potrebné domáhať sa od­sú­de­nia v každom procese, v ktorom bude žalobcom. Obsah procesu o otrávení poznal v hlavných črtách a už si zostavil plán reči, ale po­tre­bo­val ešte niektoré údaje a tie si práve teraz chytro vy­pi­so­val zo spisov.

Tajomník sedel na opačnom konci pódia; pri­chys­tal si už všetky spisy, ktoré možno bude treba prečítať, a prezeral si zakázaný článok, ktorý včera dostal a prečítal. Rád by sa bol o tomto článku po­zho­vá­ral s prí­se­dia­cim sudcom s veľkou bradou, ktorý mal s ním rovnaké názory, ale chcel sa lepšie obo­zná­miť s článkom ešte pred roz­ho­vo­rom.





Poznámky:

[bookmark: note10]xi Kiot – skrinka na ikony

[bookmark: note11]xii Analoj – pod­sta­vec na duchovné knihy, alebo ikony


VIII.

Predseda si prezrel spisy, dal niekoľko otázok súdnemu vy­ko­ná­va­te­ľovi a ta­jom­ní­kovi a keď dostal odpovede, kázal pred­viesť ob­ža­lo­va­ných. Vtom sa otvorili dvere za mrežou a vošli dvaja žandári v čiapkach, s ob­na­že­nými šabľami, a za nimi najprv ob­ža­lo­vaný, ryšavý, pehavý chlap a potom dve ženy. Chlap mal oblečený väzenský plášť, ktorý mu bol pri­ši­roký a pridlhý. Keď vchádzal do súdnej siene, držal ruky s roz­tia­hnu­tými veľkými prstami napäto vystreté na švíkoch, čím si pri­dr­žia­val padajúce pridlhé rukávy. Nepozrel na sudcov, ani na divákov, len sa pozorne díval na lavicu, ktorú ob­chá­dzal. Keď ju obišiel, opatrne si na ňu sadol z kraja, robiac miesto ostatným, uprel oči na predsedu, a začal po­hy­bo­vať lícnymi svalmi, ako by čosi šepkal. Za ním vošla nemladá žena, tiež vo vä­zen­skom plášti. Na hlave mala uviazanú väzenskú šatku, tvár mala si­vo­bielu, bez obŕv a mihalníc, ale oči červené. Táto žena vyzerala celkom pokojne. Keď pre­cho­dila na svoje miesto, plášť sa jej o čosi zachytil, žena si ho sta­rost­livo, po­ma­ličky oslo­bo­dila a sadla si.

Tretia ob­ža­lo­vaná bola Mas­lo­vová.

Len čo vošla, oči všetkých mužských, čo boli vo dvorane, obrátili sa na ňu a dlho sa nemohli odtrhnúť od jej bielej tváre s čiernymi, li­go­ta­vými očami a od dví­ha­jú­cich sa vysokých pŕs pod vä­zen­ským plášťom. Ešte aj žandár, popri ktorom pre­chá­dzala, ne­spus­til z nej oči, kým neprešla a nesadla si a len keď si už sadla, chytro sa odvrátil, ako by sa uznával za vinného, mykol sa a uprel oči do obloka rovno pred sebou.

Predseda vyčkal, kým ob­ža­lo­vaní zaujali svoje miesta, a len čo si Mas­lo­vová sadla, oslovil ta­jom­níka.

Začala sa zvyčajná pro­ce­dúra: čítali zoznam porotcov, radili sa o tých, čo sa ne­do­sta­vili, sta­no­vili im pokuty, rozhodli o tých, čo sa ospra­vedl­nili a doplnili ne­prí­tom­ných náh­rad­níkmi. Potom predseda po­s­kla­dal kartičky, vložil ich do sklenej nádoby, troška si vysúkal vyšívané rukávy na uniforme, obnažiac tak veľmi za­ras­tené ruky a pohybmi kú­zel­níka začal po jednej vyberať kartičky, otvárať a čítať ich. Potom si predseda spustil rukávy a požiadal kňaza, aby spri­sa­hal porotcov.

Staručký kňaz s opuc­hnu­tou ble­do­žl­tou tvárou, v ško­ri­co­vej kutni, so zlatým krížom na prsiach a ešte akýmsi drobným odznakom, pri­pic­hnu­tým na boku kutne, pomaly po­hy­bu­júc pod kutňou opuc­hnu­tými nohami, pri­stú­pil k analoju, ktorý stál pod svätým obrazom.

Po­rot­co­via vstali a v zástupe sa pohli k analoju.

„Ráčte,“ povedal kňaz, dotkol sa tučnou rukou kríža na prsiach a čakal, kým všetci po­rot­co­via dôjdu k nemu.

Tento kňaz zastával kňazský úrad už šty­rid­sať­šesť rokov a chystal sa o tri roky osláviť svoje jubileum práve tak, ako ho nedávno oslávil kláš­tor­ský pro­to­je­rej. Kňazom ok­res­ného súdu bol od toho času, ako zriadili súdy a bol veľmi hrdý na to, že už spri­sa­hal niekoľko de­sať­ti­síc ľudí a že ešte aj na sklonku života pracuje pre blaho cirkvi, vlasti a rodiny, ktorej zanechá okrem domu aspoň trid­sať­ti­sí­cový kapitál, uložený v cenných pa­pie­roch. No nikdy mu nezišlo na um, že jeho práca na súde, po­zos­tá­va­júca z toho, že dával ľuďom prisahať na evan­je­lium, v ktorom sa priamo zakazuje prísaha, nie je správna práca, ktorá nielen že mu nebola na ťarchu, ale ešte mal aj rád toto za­mest­na­nie, na ktoré už navykol, a pri ktorom sa často zo­zna­mo­val s dobre si­tu­ova­nými pánmi. Aj teraz ho veru tešilo, že sa zoznámil s chý­reč­ným ad­vo­ká­tom, ktorý v ňom vzbu­dzo­val veľkú úctu tým, že iba za jeden proces starenky s ohrom­nými kvetmi na klobúku dostal de­sať­ti­síc rubľov.

Keď všetci po­rot­co­via vyšli hore scho­díkmi na pódium, kňaz sklonil nabok plešivú a šedivú hlavu, vopchal ju do za­mas­te­ného otvoru epit­ra­chila, pri­hla­dil si riedke vlasy a oslovil porotcov:

„Zdvih­nite pravú ruku a takto zložte prsty,“ povedal pomaly, sta­rec­kým hlasom, zdvihol tučnú ruku s ja­môč­kami nad každým prstom a zložil prsty do štipky. „Teraz opakujte za mnou,“ povedal a začal: „Sľubujem a prisahám v mene vše­mo­hú­ceho boha, pred svätým jeho evan­je­liom a spa­si­teľ­ným krížom Hos­po­di­no­vým, že pri procese, pri ktorom...“ vravel, robiac pre­stávky po každej vete. „Ne­spúš­ťajte ruku, držte ju tak,“ povedal mladému mužskému, ktorý spustil ruku „... že pri procese, pri ktorom...“

Honosný pán s bo­kom­briad­kami, plu­kov­ník, kupec a ešte niektorí držali ruky so zlo­že­nými prstami tak, ako žiadal kňaz, a vari aj ne­oby­čajne radostne, veľmi isto a vysoko, no iní akosi ne­ochotne a neisto. Niektorí opa­ko­vali slová príliš nahlas, ako by vyzývavo a s výrazom, ho­vo­ria­cim: – A ja predsa len budem a budem hovoriť, – iní zas iba šepkali, za­os­tá­vali za kňazom, no potom, ako by sa boli naľakali, po chvíľke ho dohonili; niektorí vy­zý­va­vými pohybmi tuho-tuho držali zovreté prsty, ako by sa báli, že čosi pustia, ale iní ich roz­ťa­ho­vali a zase stískali. Všetci sa cítili ne­prí­jemne, iba staručký kňaz bol ne­och­vejne pre­sved­čený, že koná veľmi osožnú a dôležitú prácu. Po prísahe predseda súdu vyzval porotcov, aby si vyvolili predsedu poroty.

Po­rot­co­via vstali a v stisku prešli do poradnej siene, kde skoro všetci hneď vytiahli cigarety a začali fajčiť. Ktosi navrhol za predsedu ho­nos­ného pána a všetci hneď sú­hla­sili, po­za­há­šali a po­od­ha­dzo­vali ohorky a vrátili sa do súdnej siene. Zvolený predseda poroty oznámil pred­se­dovi súdu, že zvolili jeho, a zase všetci, stúpajúc si na päty, posadali si do dvoch radov na stoličky s vysokými ope­rad­lami.

Všetko šlo bez meškania, chytro a sláv­nostne, a tento poriadok, dô­sled­nosť a sláv­nost­nosť zrejme tešily zú­čast­ne­ných, lebo utvr­dzo­valy v nich vedomie, že konajú vážnu a dôležitú verejnú prácu. Takýto pocit mal aj Nech­ľu­dov.

Len čo sa po­rot­co­via usadili, predseda im pred­nie­sol reč o ich právach, po­vin­nos­tiach a zod­po­ved­nosti. Pri reči predseda usta­vične menil polohu: hneď sa podoprel o lakeť ľavej, hneď zas pravej ruky, hneď sa oprel o operadlo alebo o rúčku kresla, hneď zas vy­stie­ral okraje papiera, hneď hladkal nožík na papier, hneď ohma­tá­val ceruzku.

Podľa jeho slov, práva porotcov po­zos­tá­vali z toho, že pro­stred­níc­tvom predsedu mohli klásť otázky ob­ža­lo­va­ným, že mohli mať ceruzku a papier a mohli si obzrieť vecné dôkazy. Ich po­vin­nos­ťou bolo súdiť spra­vod­livo a nie skri­vod­livo. A ich zod­po­ved­nosť bola v tom, že ak ne­za­cho­vajú v tajnosti ro­ko­va­nie porád a nadviažu styky s ne­zain­te­re­so­va­nými osobami, pod­lie­hajú trestu.

Všetci počúvali s úctivou po­zor­nos­ťou. Kupec, ktorý šíril naokolo pach vína a zdr­žia­val hlasné grganie, na každú vetu súhlasne pri­ky­vo­val hlavou.


IX.

Keď predseda dokončil reč, oslovil ob­ža­lo­va­ných. „Šimon Kar­tin­kin, vstaňte,“ povedal. Simon nervózne vyskočil. Lícne svaly sa mu roz­hý­bali ešte chyt­rej­šie.

„Vaše meno?“

„Šimon Petrov Kar­tin­kin,“ vyslovil chytro, prudkým hlasom, zrejme už vopred pri­chys­taný od­po­ve­dať.

„Váš stav?“

„Sedliak.“

„Z ktorej gubernie, okresu?“

„Z Tulskej gubernie, Kra­pi­ven­ského okresu, Ku­pian­skeho obvodu, z dediny Borky.“

„Koľko máte rokov?“

„Na trid­siaty štvrtý; narodil som sa ti­sí­c­o­sem­sto...“

„Akého ná­bo­žen­stva?“

„Ná­bo­žen­stva sme ruského, pra­vo­sláv­neho.“

„Ženatý?“

„Veru nie, prosím.“

„Kde ste za­mest­naný?“

„Bol som za­mest­naný ako sluha v hoteli ‚Mau­ri­tá­nia‘.“

„Súdili vás už niekedy predtým?“

„Nikdy nesúdili, pretože som predtým žil...“

„Nesúdili vás predtým?“

„Bo­že­chráň, nikdy.“

„Dostali ste kópiu žaloby?“

„Dostal.“

„Sadnite si. Jeufimia Ivanovna Boč­ko­vová,“ vyzval predseda na­sle­du­júcu ob­ža­lo­vanú.

Ale Simon len ďalej stál a zacláňal Boč­ko­vovú.

„Kar­tin­kin, sadnite si.“

Kar­tin­kin ešte vždy stál.

„Kar­tin­kin, sadnúť!“

No Kar­tin­kin stále stál a sadol si iba vtedy, keď pribehol k nemu súdny vy­ko­ná­va­teľ s hlavou, sklo­ne­nou nabok, s ne­pri­ro­dzene vy­pu­če­nými očami a povedal mu tra­gic­kým šepotom: „Sadnúť, sadnúť!“

Kar­tin­kin si sadol práve tak chytro, ako vstal, zakrútil sa do vä­zen­ského plášťa a zas začal mlčky po­hy­bo­vať lícnymi svalmi.

„Ako sa voláte?“ so vzdychom usta­tosti oslovil predseda druhú ob­ža­lo­vanú, no ani nepozrel na ňu a len si zisťoval voľačo v spise, ležiacom pred ním. Vy­po­čú­va­nia boli pre predsedu už také všedné, že mohol robiť dve práce naraz, aby urýchlil po­jed­ná­va­nie.

Boč­ko­vová mala šty­rid­saťtri rokov, pôvodom bola ko­lo­men­ská meš­tianka, za­mest­na­ním – chyžná v tom istom hoteli „Mau­ri­tá­nia“. Súdená ani vy­šet­ro­vaná nebola, kópiu obžaloby dostala. Na otázky od­po­ve­dala Boč­ko­vová ne­oby­čajne smelo a s takými in­to­ná­ciami, ako by do­kla­dala ku každej otázke: „Áno, som aj Jeufimia, aj Boč­ko­vová, kópiu som dostala a som na to hrdá, a nikomu ne­do­vo­lím, aby sa mi smial.“ Boč­ko­vová ani nečakala, kým jej povedia, aby si sadla, sadla si hneď, len čo sa otázky skončili.

„Vaše meno?“ oslovil predseda, ktorý mal rád ženy, akosi ne­zvy­čajne prí­ve­tivo tretiu ob­ža­lo­vanú. „Treba vstať,“ dodal mäkko a láskavo, keď zbadal, že Mas­lo­vová ešte sedí.

Mas­lo­vová vstala rýchlo a s výrazom po­ho­to­vosti vypäla vysoké prsia, ale ne­od­po­ve­dala, len sa dívala pred­se­dovi priamo do tváre usmie­va­jú­cimi sa a trošku šku­ľa­vými čiernymi očami.

„Ako sa voláte?“

„Ľubov,“ povedala chytro.

Medzitým si Nech­ľu­dov založil cviker a díval sa na ob­ža­lo­va­ných postupne, ako ich vy­po­čú­vali. – Veď je to nie možné, – pomyslel si, ne­spúš­ťa­júc oči s tváre ob­ža­lo­va­nej. – Ale prečože Ľubov, – roz­mýš­ľal, keď počul jej odpoveď.

Predseda sa chcel opytovať ďalej, ale prí­se­diaci sudca v oku­lia­roch ho pri­sta­vil, čosi mu zlostne pošepkal. Predseda naznačil hlavou, že súhlasí a oslovil ob­ža­lo­vanú:

„Akože Ľubov?“ povedal. „Zapísaná ste inak.“

Ob­ža­lo­vaná mlčala.

„Spytujem sa vás na vaše skutočné meno.“

„Ako vás po­krs­tili?“ opýtal sa prí­se­diaci sudca.

„Predtým ma volali Katarína.“

– Veď je to nie možné, – ne­pres­tá­val si v duchu vravieť Nech­ľu­dov, no zároveň vedel už celkom ne­po­chybne, že je to ona, práve tá dievčina, cho­va­nica-chyžná, do ktorej bol raz zaľúbený, áno zaľúbený a ktorú potom v akomsi šialenom opojení zviedol a nechal, a na ktorú sa potom nikdy ne­roz­po­mí­nal, lebo roz­po­mienka na ňu bola príliš trápna, príliš jasne ho usvied­čala a do­ka­zo­vala, že on, taký hrdý na svoju po­riad­nosť, nielen že nebol poriadny, ale že sa k tejto žene správal priam podlo.

Áno, bola to ona. Videl teraz zreteľne tú vý­ni­močnú, tajomnú zvlášt­nosť, čo odlišuje tvár od tváre a robí ju svojskou, je­di­neč­nou a ne­opa­ko­va­teľ­nou. Aj pri ne­pri­ro­dze­nej belosti a plnosti tváre, táto je­di­neč­nosť, milá, vý­ni­močná je­di­neč­nosť, zračila sa v jej tvári, v perách, v trošičku šku­ľa­vých očiach, no najmä v naivnom, usmie­va­vom pohľade a vo výraze od­hod­la­nosti nielen v tvári, ale aj v celej postave.

„Tak ste mali hneď povedať,“ povedal predseda zase ne­oby­čajne mäkko. „A otcovské meno?“

„Som – ne­man­žel­ská,“ povedala Mas­lo­vová.

“No, predsa, ako vás volali po krstnom otcovi?“

„Mi­chaj­lovna.“

– Čo len mohla vykonať? – po­kra­čo­val medzitým Nech­ľu­dov v myš­lien­kach a ťažko sa mu dýchalo.

„Ako sa voláte priez­vis­kom, rodinným menom?“ po­kra­čo­val predseda.

„Po matke som sa písala Mas­lo­vová.“

„Pôvodom?“

„Meš­tianka.“

„Ná­bo­žen­stva pra­vo­sláv­neho?“

„Pra­vo­sláv­neho.“

„Za­mest­na­nie? Kde ste boli za­mest­naná?“ Mas­lo­vová mlčala.

„Aké ste mali za­mest­na­nie?“ opakoval predseda.

„Bola som v istom dome,“ povedala.

„V akom dome?“ prísne sa opýtal prí­se­diaci sudca v oku­lia­roch.

„Veď vy dobre viete v akom,“ povedala Mas­lo­vová, usmie­vala sa, no hneď sa chytro po­ob­ze­rala a zas uprela oči na predsedu.

Bolo čosi také ne­zvy­čajné vo výraze jej tváre a také strašné a žalostné vo význame slov, ktoré vy­slo­vila, v tom úsmeve, v tom rýchlom pohľade, ktorým si pritpm obzrela dvoranu, že predseda sklopil oči a v súdnej sieni nastalo na chví­ľočku úplné ticho. Tichosť prerušil akýsi smiech v obe­cen­stve. Ktosi zakričal: Pššt. Predseda zdvihol hlavu a po­kra­čo­val v otázkach.

„Boli ste už súdená alebo vy­šet­ro­vaná?“

„Nebola,“ povedala Mas­lo­vová ticho a vzdychla si.

„Dostali ste kópiu žaloby?“

„Dostala.“

„Sadnite si,“ povedal predseda.

Ob­ža­lo­vaná, si nadvihla vzadu sukňu pohybom, akým si vy­pa­rá­dené ženy na­prá­vajú vlečku a sadla si, potom si zložila neveľké, biele ruky v rukávoch vä­zen­ského plášťa a ne­spúš­ťala oči z predsedu.

Potom zis­ťo­vali prí­tom­nosť svedkov, na­ria­dili, aby sa vzdia­lili, roz­ho­do­vali o znalcovi-lekárovi a pozvali znalca do za­sa­da­cej siene. Potom vstal tajomník a začal čítať obžalobu. Čítal zreteľne a nahlas, ale tak chytro, že hlas, s ne­správ­nym vy­slo­vo­va­ním „l“ a „r“, splýval do sú­vis­lého, ne­pres­tá­va­jú­ceho a uspá­va­jú­ceho hučania. Sudcovia sa po­do­pie­rali lakťom raz o jednu, raz a druhú rúčku kresla, hneď zas o stôl, hneď o operadlo, to za­tvá­rali, to zase otvárali oči a pošepky sa zho­vá­rali. Jeden žandár niekoľko ráz zadržal začiatok kŕ­čo­vi­tého zívania.

Z ob­ža­lo­va­ných Kar­tin­kin ne­pres­tajne po­hy­bo­val lícami. Boč­ko­vová sedela úplne pokojne a vzpria­mene, len si vše po­škra­bala hlavu pod šatkou.

Mas­lo­vová chvíľami sedela nehybne, počúvala čí­ta­jú­ceho a dívala sa na neho, chvíľami sa str­há­vala, akoby chcela od­po­ro­vať, čer­ve­nala sa a potom ťažko vzdy­chala, menila polohu rúk, obzerala sa a zas upierala oči na čí­ta­jú­ceho.

Nech­ľu­dov, ktorý sedel v prvom rade na vysokej stoličke, druhý od kraja, sňal si cviker, díval sa na Mas­lo­vovú a duša mu pra­co­vala zložito a mučivo.


X.

Obžaloba znela takto: „Dňa 17-ho januára roku 188*, v hoteli ‚Mau­ri­tá­nia‘ náhle umrel Ferapont Je­me­lia­no­vič Smeľkov, ces­tu­júci kur­gan­ský kupec druhej gildy.

Miestny po­li­cajný lekár zo štvrtého okresu zistil, že smrť Smeľkova nastala puknutím srdca, ktoré vyvolalo nadmerné po­ží­va­nie lie­ho­vých nápojov; Smeľkova po­cho­vali.

O niekoľko dní vrátil sa z Pet­roh­radu Smeľ­ko­vov krajan a priateľ, kupec Timochin a keď sa dozvedel o okol­nos­tiach, pri ktorých táto smrť nastala, prejavil po­doz­re­nie, že Smeľkova otrávili, aby ukradli peniaze, ktoré mal pri sebe.

Toto po­doz­re­nie bolo po­tvr­dené pred­bež­ným vy­šet­ro­va­ním, z ktorého vysvitlo že, po prvé: Smeľkov dostal z banky nedlho pred smrťou tritisíc osemsto strie­bor­ných rubľov. Zatiaľ čo pri úradnom spi­so­vaní majetku nebohého našli v ho­to­vosti len tristo dvanásť rubľov a šestnásť kopejok. Po druhé, že Smeľkov celý deň a celú noc pred smrťou strávil s pros­ti­tút­kou Ľubkou (Je­ka­te­ri­nou Mas­lo­vo­vou) vo verejnom dome a v hoteli ‚Mau­ri­tá­nia’, kam prišla Je­ka­te­rina Mas­lo­vová po peniaze na po­žia­da­nie Smeľkova a za jeho ne­prí­tom­nosti, ale za prí­tom­nosti chyžnej z hotelu ‚Mau­ri­tá­nia‘ Jeufimie Boč­ko­vo­vej a Simona Kar­tin­kina, vybrala peniaze z jeho kufra, odomknúc ho kľúčom, ktorý jej dal sám Smeľkov. Keď Mas­lo­vová odo­my­kala Smeľ­ko­vov kufor, videla v ňom prítomná Boč­ko­vová a Kar­tin­kin zväzky ban­ko­viek v hodnote sto rubľov. Po tretie, že pros­ti­tútka Ľubka, keď sa so Smeľ­ko­vom vrátila z ve­rej­ného domu do hotela ‚Mau­ri­tá­nia,‘ dala na radu ho­te­lo­vého sluhu Kar­tin­kina vypiť Smeľ­ko­vovi v kalíšku koňaku biely prášok, ktorý jej dal Kar­tin­kin. Po štvrté, že na­sle­du­jú­ceho dňa predala pros­ti­tútka Ľubka (Je­ka­te­rina Mas­lo­vová) svojej panej, ma­ji­teľke ve­rej­ného domu, svedkyni Ki­ta­je­vo­vej, bri­lian­tový Smeľ­ko­vov prsteň, ktorý jej vraj daroval Smeľkov. Po piate, že chyžná Jeufimia Boč­ko­vová na druhý deň po smrti kupca Smeľkova uložila na knižku v miestnej kupeckej banke tisíc osemsto strie­bor­ných rubľov.

Vykonali súdnu lekársku pre­hliadku, otvorili mŕtve telo a che­mic­kým vy­šet­re­ním vnú­tor­ností zistili, že v or­ga­nizme nebohého je ne­po­chybne jed, z čoho usúdili, že smrť nastala z otrá­ve­nia.

Ob­ža­lo­vaní Mas­lo­vová, Boč­ko­vová a Kar­tin­kin neuznali svoju vinu a vy­po­ve­dali: Mas­lo­vová, že ju Smeľkov naozaj poslal z ve­rej­ného domu, kde – ako sa vy­jad­rila – pra­co­vala, do hotelu ‚Mau­ri­tá­nia‘, aby mu doniesla peniaze a že tam kľúčom, ktorý jej dal kupec, otvorila jeho kufor a vzala z neho šty­rid­sať strie­bor­ných rubľov, ako jej kázal, ale viac peňazí že nevzala, čo môžu do­sved­čiť Boč­ko­vová a Kar­tin­kin, v prí­tom­nosti ktorých odo­my­kala a zamykala kufor a brala peniaze. Ďalej sa priznala, že druhý raz keď prišla do izby kupca Smeľkova, naozaj mu dala na radu Simona Kar­tin­kina vypiť v koňaku akýsi prášok, o ktorom si myslela, že je na spanie, aby kupec zaspal a čím skôr ju pre­pus­til. Prsteň, že jej daroval sám Smeľkov potom, keď ju udrel a ona začala plakať a chcela od neho odísť.

Jeufimia Boč­ko­vová vy­po­ve­dala, že o stra­te­ných pe­nia­zoch nič nevie, že ona v kupcovej izbe ani nebola a šafárila tam iba Ľubka. A že ak kupcovi voľačo ukradli, mohla to ukradnúť iba Ľubka, keď prišla s kupcovým kľúčom po peniaze.“ Pri čítaní tohto miesta sa Mas­lo­vová strhla, otvorila ústa a obzrela sa na Boč­ko­vovú. „Keď Jeufimii Boč­ko­vo­vej ukázali jej vkladnú knižku s vkladom tisíc osemsto strie­bor­ných rubľov,“ čítal tajomník ďalej, „a keď sa jej opýtali, kde vzala toľké peniaze, vy­po­ve­dala, že si peniaze na­gaz­do­vala za dvanásť rokov spolu so Šimonom Kar­tin­ki­nom, za ktorého sa chcela vydať. Čo sa týka Simona Kar­tin­kina, pri prvom výsluchu sa priznal, že spolu s Boč­ko­vo­vou, na radu Mas­lo­vo­vej, ktorá sa doviezla s kľúčom z ve­rej­ného domu, ukradol peniaze a rozdelil ich sebe, Mas­lo­vo­vej a Boč­ko­vo­vej“. Pri tom sa Mas­lo­vová znovu strhla, veľmi sa za­čer­ve­nala a začala čosi hovoriť, ale súdny vy­ko­ná­va­teľ ju prerušil. „Nakoniec,“ čítal tajomník ďalej, „Kar­tin­kin sa priznal aj k tomu, že dal Mas­lo­vo­vej prášok na uspanie kupca; no pri druhej výpovedi popieral svoju účasť na krádeži peňazí a odo­vzdaní prášku Mas­lo­vo­vej a zo všetkého ob­vi­ňo­val iba Mas­lo­vovú. A o pe­nia­zoch, ktoré Boč­ko­vová uložila do banky, vy­po­ve­dal práve tak, ako aj ona, že tie peniaze si na­gaz­do­vali spolu za dvanásť rokov služby v hoteli od pánov, ktorí ich od­me­ňo­vali za služby.“

Potom na­sle­do­vali v žalobe opisy kon­fron­tá­cií, výpovede svedkov, mienky znalcov a tak ďalej.

Obžaloba sa končila takto:

„Na základe všetkého vyššie uve­de­ného obviňujú sa sedliak z dediny Borky Simon Petrov Kar­tin­kin, 33-ročný, meš­tianka Jeufimia Boč­ko­vová, 43-ročná a meš­tianka Je­ka­te­rina Mi­chaj­lovna Mas­lo­vová, 27-ročná, že 17. januára roku 188* po spo­loč­nej dohode ukradli kupcovi Smeľ­ko­vovi peniaze a prsteň v obnose dvetisíc päťsto strie­bor­ných rubľov, a s úmyslom zbaviť ho života, dali mu vypiť jed, ktorý za­prí­či­nil jeho smrť.

Tento zločin podlieha štvrtému a piatemu bodu pa­ra­grafu 1453 trest­ného zá­kon­níka. Podľa toho a v zmysle dvesto prvého článku trest­ného zá­kon­níka sedliak Simon Kar­tin­kin, Jeufimia Boč­ko­vová a meš­tianka Je­ka­te­rina Mas­lo­vová pod­lie­hajú ok­res­nému po­rot­nému súdu.“

Takto dokončil tajomník čítanie dlhého ob­ža­lob­ného spisu, potom po­s­kla­dal hárky, sadol si na miesto a oboma rukami si po­na­prá­val dlhé vlasy. Všetci si uľahčene vydýchli s prí­jem­ným vedomím, že sa po­jed­ná­va­nie už začalo, a hneď sa všetko vysvetlí a urobí zadosť spra­vod­li­vosti. Iba Nech­ľu­dov nemal takýto pocit: celého ho pohltila hrôza z toho, čo mohla vykonať tá Mas­lo­vová, ktorú pred de­sia­timi rokmi poznal ako nevinné a pôvabné dievča.


XI.

Keď sa skončilo čítanie obžaloby, predseda sa poradil s prí­se­dia­cimi a obrátil sa na Kar­tin­kina s takým výrazom, čo zrejme svedčil, že sa už teraz čo naj­pod­rob­nej­šie dozvieme všetko a celú pravdu.

„Sedliak Simon Kar­tin­kin,“ začal predseda, na­chý­lený naľavo.

Simon Kar­tin­kin vstal, vystrel ruky na švíky, celé telo nachýlil napred a ne­pres­tajne mlčky po­hy­bo­val lícami.

„Ste obvinený, že 17. januára roku 188* spolu s Je­ufi­miou Boč­ko­vo­vou a Je­ka­te­ri­nou Mas­lo­vo­vou ukradli ste z kufra kupca Smeľkova peniaze, ktoré mu patrili, že ste potom doniesli arzén a na­ho­vo­rili Je­ka­te­rinu Mas­lo­vovú, aby dala kupcovi Smeľ­ko­vovi vypiť jed v alkohole, čo za­prí­či­nilo smrť Smeľkova. Pri­zná­vate sa k vine?“ povedal a nachýlil sa napravo.

„Nijako sa nemôžem, lebo naša po­vin­nosť je slúžiť hosťom...“

„To poviete ne­skor­šie. Pri­zná­vate sa k vine?“

„Vôbec nie, prosím, ja len...“

„To potom poviete. Pri­zná­vate sa k vine?“ opakoval predseda pokojne, ale rozhodne.

„To nemôžem urobiť, pretože...“

Súdny vy­ko­ná­va­teľ zase pri­sko­čil k Šimonovi Kar­tin­ki­novi a prerušil ho tra­gic­kým šepotom.

Predseda s vedomím, že s Kar­tin­ki­nom je teraz už hotový, preložil lakeť ruky, v ktorej držal listinu, na iné miesto a oslovil Jeufimiu Boč­ko­vovú.

„Jeufimia Boč­ko­vová, ste obvinená, že 17. januára roku 188* ste v hoteli ‚Mau­ri­tá­nia‘ spolu so Simonom Kar­tin­ki­nom a Je­ka­te­ri­nou Mas­lo­vo­vou ukradli kupcovi Smeľ­ko­vovi z jeho kufra peniaze a prsteň, a keď ste si korisť roz­de­lili medzi sebou, aby ste za­hla­dili stopy svojho zločinu, dali ste kupcovi Smeľ­ko­vovi vypiť jed, ktorý za­prí­či­nil jeho smrť. Pri­zná­vate sa k vine?“

„Ja som sa v ničom ne­pre­vi­nila,“ povedala ob­ža­lo­vaná smelo a od­hod­lane. „Ja som ani nevošla do jeho izby. Ale táto pľuha vošla, teda ona to všetko vykonala.“

„To poviete ne­skor­šie,“ povedal predseda zas práve tak mäkko a rozhodne. „Teda ne­priz­ná­vate sa k vine?“

„Ja som nevzala peniaze, ani som mu nedala vypiť, ja som ani nebola v izbe. Keby som tam bola bývala, bola by som ju vyhodila.“

„Ne­priz­ná­vate sa k vine?“

„Nikdy.“

„Výborne.“

„Je­ka­te­rina Mas­lo­vová,“ oslovil predseda tretiu ob­ža­lo­vanú, „ste obvinená, že ste ukradli z kufra kupca Smeľkova peniaze a prsteň, keď ste prišli z ve­rej­ného domu do izby v hoteli ‚Mau­ri­tá­nia‘, s kľúčom od jeho kufra,“ predseda to vravel ako naučenú úlohu, a pritom nakláňal ucho k prí­se­dia­cemu sudcovi vľavo, ktorý mu vravel, že medzi vecnými dôkazmi chybí sk­le­nička. „Že ste ukradli z kufra peniaze a prsteň,“ opakoval predseda, „a keď ste si roz­de­lili korisť a potom opäť prišli s kupcom Smeľ­ko­vom do hotela ‚Mau­ri­ta­nia‘, dali ste Smeľ­ko­vovi vypiť alkohol s jedom, ktorý za­prí­či­nil jeho smrť. Pri­zná­vate sa k vine?“

„V ničom som sa ne­pre­vi­nila,“ začala Mas­lo­vová chytro. – „Ako som povedala na začiatku, tak vravím aj teraz: nevzala som, nevzala a nevzala, nič som nevzala a prsteň mi dal on.“

„Ne­priz­ná­vate sa ku krádeži dvetisíc päťsto rubľov?“ opýtal sa predseda.

„Vravím, nič som nevzala, iba šty­rid­sať rubľov.“

„No a k tomu sa pri­zná­vate, že ste kupcovi Smeľ­ko­vovi dali prášok v alkohole?“

„K tomu sa pri­zná­vam. Ibaže som myslela, ako mi povedali, že je to prášok na spanie, že mu od neho nič nebude. Otráviť som ho nemala v úmysle a ani som nechcela. Boh mi je svedkom, nech­cela…, povedala Mas­lo­vová.

„Teda sa ne­priz­ná­vate, že ste kupcovi Smeľ­ko­vovi ukradli peniaze a prsteň,“ povedal predseda. „Ale pri­zná­vate sa, že ste mu dali prášok?“

„K tomu sa teda pri­zná­vam, lenže som myslela, že je to prášok na spanie. Dala som mu ho len preto, aby zaspal, otráviť som ho nechcela a ne­za­mýš­ľala.“

„Výborne,“ povedal predseda, zrejme spokojný s do­sia­hnu­tými vý­sled­kami. „Teda po­roz­prá­vajte, ako to bolo,“ povedal, podoprel sa lakťami o operadlo a položil obe ruky na stôl. „Roz­po­ve­dzte všetko, ako bolo. Úprimným pri­zna­ním si môžete obľahčiť osud.

Mas­lo­vová stále rovnako priamo hľadela na predsedu a mlčala.

„Po­roz­prá­vajte, ako to bolo.“

„Ako to bolo?“ začala zrazu Mas­lo­vová chytro.

„Prišla som do hotela, zaviedli ma do jeho izby, on tam bol, a už veľmi opitý.“ S ne­oby­čaj­ným výrazom hrôzy a s roz­ší­re­nými očami vy­slo­vila slovo on. „Chcela som odísť, ale ma nepustil.“

Zatíchla, ako by zrazu bola stratila niť alebo sa roz­po­me­nula na inšie.

„No a potom?“

„Čo potom? Potom som tam chvíľu pobudla a šla som domov.“

Vtedy sa zástupca pro­ku­rá­tora napolo nadvihol, ne­pri­ro­dzene sa po­do­pie­ra­júc o jeden lakeť.

„Želáte si dať otázku?“ opýtal sa predseda a na zá­stup­covu kladnú odpoveď, naznačil mu kývnutím, že mu udeľuje právo dať otázku.

„Chcel by som položiť otázku, či ob­ža­lo­vaná poznala Simona Kar­tin­kina už predtým,“ povedal zástupca pro­ku­rá­tora, ne­hľa­diac na Mas­lo­vovú.

Keď sa opýtal, stisol pery a za­chmú­ril sa.

Predseda zo­pa­ko­val otázku. Mas­lo­vová naľakane uprela oči na zástupcu pro­ku­rá­tora.

„Simona? Poznala som,“ povedala.

„Teraz by som chcel vedieť, aká bola známosť ob­ža­lo­va­nej s Kar­tin­ki­nom. Či sa často stre­tá­vali?“

„Aká to bola známosť? Volával ma k hosťom, to vôbec nebola známosť,“ od­po­ve­dala Mas­lo­vová a ne­po­kojne behala očima zo zástupcu pro­ku­rá­tora na predsedu a naopak.

„Rád by som vedel, prečo Kar­tin­kin volával k hosťom práve Mas­lo­vovú a nie iné diev­čence,“ povedal zástupca pro­ku­rá­tora so za­žmú­re­nými očami, ale s bez­sta­rost­ným me­fis­tov­sky pre­fí­ka­ným úsmevom.

„Neviem. Akože to môžem vedieť,“ od­po­ve­dala Mas­lo­vová, naľakane sa po­ob­ze­rala a na okamih zastala pohľadom na Nech­ľu­do­vovi: „Koho chcel, toho si volal.“

– Vari ma spoznala? – pomyslel si Nech­ľu­dov s hrôzou a cítil, ako sa mu krv valí do tváre; ale Mas­lo­vová si ho ne­vší­mala viac ako os­tat­ných, hneď sa od­vrá­tila a s vy­ľa­ka­ným výrazom zase uprela oči na zástupcu pro­ku­rá­tora.

„Ob­ža­lo­vaná teda popiera, že by mala nejaký bližší vzťah ku Kar­tin­ki­novi! Veľmi dobre. Ďalších otázok nemám.“

A zástupca pro­ku­rá­tora hneď sňal lakeť z pí­som­ného pultu a začal si čosi za­pi­so­vať. V sku­toč­nosti si nič ne­za­pi­so­val, len perom ob­ťa­ho­val písmená svojich poznámok, ale videl, ako to ro­bie­vajú pro­ku­rá­tori a advokáti: po šikovnej otázke si vpisujú do svojej reči poznámku, ktorá má zničiť pro­tiv­níka.

Predseda sa hneď ne­ob­rá­til k ob­ža­lo­va­nej, lebo sa práve vtedy spytoval prí­se­dia­ceho sudcu v oku­lia­roch, či súhlasí so znením otázok, ktoré boli už vopred pri­chys­tané a napísané.

„A čo bolo potom?“ opytoval sa predseda ďalej.

„Prišla som domov,“ po­kra­čo­vala Mas­lo­vová, hľadiac už smelšie len na predsedu, „odo­vzdala som panej peniaze a ľahla som si spať. Len čo som zaspala – budí ma naše dievča Berta. ‚Choď, zas prišiel ten tvoj kupec. Nechcela som ísť, ale madam kázala. Tam “on” zase vy­slo­vila slovo “on” so zjavnou hrôzou, „on usta­vične dával piť našim diev­čen­com, potom chcel ešte poslať po pijatiku, ale minuli sa mu všetky peniaze. Pani mu nechcela dať na úver. Vtedy ma poslal do svojej izby. Povedal, kde sú peniaze a koľko mám vziať. Nuž som šla.“

Práve vtedy si predseda šepkal čosi s prí­se­dia­cim sudcom vľavo a nepočul, čo vravela Mas­lo­vová, ale aby ukázal, že všetko počul, opakoval jej posledné slová.

„Teda ste šli. No a čo ďalej?“ opýtal sa.

„Prišla som a urobila som všetko, ako mi prikázal: šla som do jeho izby. Nešla som do izby sama, ale zavolala som si aj Simona Mi­chaj­lo­viča, aj ju,“ povedala a ukázala na Boč­ko­vovú.

„Cigáni, vojsť som nevošla...“ už začala Boč­ko­vová, ale vtom ju pre­ru­šili.

„Pred nimi som vzala štyri desiatky,“ po­kra­čo­vala Mas­lo­vová za­mra­čene a ne­dí­va­júc sa na Boč­ko­vovú.

„No a nevšimla si ob­ža­lo­vaná, keď brala šty­rid­sať rubľov, koľko tam bolo peňazí?“ zas sa spýtal pro­ku­rá­tor.

Mas­lo­vová sa strhla, len čo ju pro­ku­rá­tor oslovil. Nevedela, ako a prečo, ale cítila že jej chce zle.

„Nerátala som ich; videla som iba, že tam boli stovky.“

„Ob­ža­lo­vaná videla sto­rub­ľovky – nemám viac otázok.“

„No a čo, doniesli ste peniaze?“ opytoval sa ďalej predseda, hľadiac na hodinky.

„Doniesla.“

„No a potom?“ opýtal sa predseda.

„Potom ma on zase vzal so sebou,“ povedala Mas­lo­vová.

„No a ako ste mu dali prášok v alkohole?“ spýtal sa predseda.

„Ako som mu dala? Nasypala som ho do koňaku a dala som mu.“

„Prečo ste mu ho dali?“

Ne­od­po­ve­dala, iba ťažko a zhlboka vzdychla.

„Ešte vždy ma nechcel pustiť,“ povedala po chvíľke mlčania. „Celkom ma umoril. Vyšla som na chodbu a vravím Šimonovi Mi­chaj­lo­vi­čovi: ‚Keby ma už pustil. Už som ustatá. A Simon Mi­chaj­lo­vič vraví: ‚Aj my ho už máme dosť. Chceme mu dať prášok na spanie; zaspí a odídeš. Ja vravím: ‚Dobre. Myslela som si, že je to neškodný prášok. A Simon mi dal papierik. Vošla som do izby a on ležal za priečkou a hneď mi kázal, aby som mu doniesla koňak. Vzala som zo stola fľašu fine-cham­pagne, naliala som dva poháre – sebe a jemu a do jeho pohára som vysypala prášok a dala som mu. Či by som mu bola dala, keby som bola vedela?“

„No a ako sa k vám dostal prsteň?“ opýtal sa predseda.

„Prsteň mi daroval.“

„Kedy vám ho daroval?“

„Ale keď som prišla s ním do izby a chcela som odísť, on ma udrel po hlave a polámal mi hrebeň. Naz­los­tila som sa a chcela som odísť. Stiahol si prsteň z prsta a daroval mi ho, aby som neodišla,“ povedala Mas­lo­vová.

Vtedy zas vstal zástupca pro­ku­rá­tora a zase s takým po­kry­tecky naivným výzorom poprosil o do­vo­le­nie dať ešte niekoľko otázok a keď dostal do­vo­le­nie, sklonil hlavu nad vy­ší­va­ným golierom a opýtal sa:

„Rád by som vedel, ako dlho pobudla ob­ža­lo­vaná v izbe kupca Smeľkova.“

Mas­lo­vovú zas pochytil strach, ne­po­kojne behala očami so zástupcu pro­ku­rá­tora na predsedu a chytro povedala:

„Ne­pa­mä­tám sa, ako dlho.“

„No a nepamätá sa ob­ža­lo­vaná, či si zašla niekam v hoteli, keď vyšla od kupca Smeľkova?“

Mas­lo­vová po­roz­mýš­ľala.

„Zašla som do susednej ne­ob­sa­de­nej izby,“ povedala.

„Načo ste tam zašli?“ opýtal sa zástupca pro­ku­rá­tora, taký zaujatý, že ju oslovil priamo.

„Zašla som dať sa do poriadku a čakala som tam na drožkára.“

„A Kar­tin­kin bol v izbe s ob­ža­lo­va­nou, či nebol?“

„Aj on prišiel.“

„A načo prišiel?“

„Kupcovi zvýšilo fine-cham­pagne, spolu sme ho dopili.“

„Ahá, spolu ste ho dopili. Veľmi dobre.“

„A zho­vá­rala sa ob­ža­lo­vaná so Simonom a o čom?“ Mas­lo­vová sa zrazu za­chmú­rila, tuho sa za­čer­ve­nala a povedala chytro:

„Čo som mu vravela? Nič som ne­vra­vela. Roz­po­ve­dala som všetko, ako bolo a už nič neviem. Robte so mnou, čo chcete. Nie som vinná a to je všetko.“

„Nemám sa už čo opýtať,“ povedal pro­ku­rá­tor pred­se­dovi, ne­pri­ro­dzene nadvihol plecia a začal si chytro za­pi­so­vať do konceptu svojej reči pri­zna­nie ob­ža­lo­va­nej, že bola s Kar­tin­ki­nom v prázdnej izbe.

Nastalo mlčanie.

„Chcete ešte niečo povedať?“

„Všetko som povedala,“ povedala Mas­lo­vová so vzdychom a sadla si.

Hneď nato predseda zapísal čosi na papier a keď vypočul, čo mu prí­se­diaci sudca zľava pošepkal, vyhlásil desať minútovú pre­stávku v po­jed­ná­vaní, chytro vstal a vyšiel zo súdnej siene. Predseda a prí­se­diaci sudca zľava, vysoký, bradatý, s veľkými, dob­rác­kymi očami sa radili o tom, že prí­se­diaci sudca pocítil ľahkú bolesť žalúdka, chcel sa po­ma­sí­ro­vať a užiť kvapky. Toto oznámil pred­se­dovi a na jeho žiadosť urobili pre­stávku.

Hneď za sudcami vstali aj po­rot­co­via, advokáti a sved­ko­via a s prí­jem­ným vedomím, že už vykonali kus dô­le­ži­tej práce, začali sa pre­chá­dzať sem a ta.

Nech­ľu­dov vošiel do miest­nosti pre porotcov a sadol si tam k obloku.


XII.

Áno, bola to Kaťuša.

Nech­ľu­do­vove vzťahy ku Kaťuši boli takéto:

Prvý raz videl Nech­ľu­dov Kaťušu, keď v treťom ročníku uni­ver­zit­ných štúdií písal prácu o po­zem­ko­vom vlast­níc­tve a strávil leto u tetušiek. Lebo obyčajne trá­vie­val s matkou a sestrou na matkinom veľkom majetku neďaleko Moskvy. Ale toho roku sa sestra vydala a matka od­ces­to­vala do cudziny, do kúpeľov. A Nech­ľu­dov mal písať prácu, preto sa rozhodol stráviť leto u tetušiek. Tam, v ich zákutí bolo ticho, nemalo ho čo rozp­ty­ľo­vať; a tetušky nežne ľúbili synovca a dediča, aj on ich mal rád, mal rád ich sta­ro­mód­nosť a prostý život.

Tohto leta prežíval Nech­ľu­dov u tetušiek vzru­še­nie mladého šuhaja, ktorý prvý raz, nie na radu iných, ale sám od seba poznáva všetku krásu a dô­le­ži­tosť života a celý význam práce, ktorá je údelom človeka, vidí možnosť ne­ko­neč­ného zdo­ko­na­ľo­va­nia seba a aj celého sveta a oddáva sa tomu zdo­ko­na­ľo­va­niu nielen s nádejou, ale aj s úplnou istotou, že dosiahne všetku do­ko­na­losť, ktorú chce do­siah­nuť. Toho roku, ešte na uni­ver­zite prečítal Nech­ľu­dov Spen­ce­rovu „Sociálnu statiku“, a Spen­ce­rove úvahy o po­zem­ko­vom vlast­níc­tve spravili na neho hlboký dojem najmä preto, lebo aj on bol synom veľ­kos­tat­kárky. Jeho otec nebol bohatý, ale matka dostala do vena asi de­sať­ti­síc hektárov pôdy. Vtedy prvý raz pochopil Nech­ľu­dov celú ukrut­nosť a ne­spra­vod­li­vosť sú­krom­ného po­zem­ko­vého vlast­níc­tva, a pretože bol z ľudí, ktorým obeť pre mravné po­žia­davky po­sky­tuje vysoký duchovný pôžitok, rozhodol sa, že ne­pou­žije práva na po­zem­kové vlast­níc­tvo a hneď vtedy rozdal sed­lia­kom zeme, ktoré zdedil po otcovi. A teraz na túto tému písal prácu.

Toho roku na dedine, u tetušiek, žil takto: vstával veľmi zavčasu, niekedy už o tretej a pred východom slnca sa chodil kúpať do rieky pod horu, niekedy ešte v raňajšej hmle a vracal sa, keď ešte rosa ležala na tráve a kvetoch. Zavše ráno, keď si vypil kávu, sadol si k svojej práci alebo k čítaniu prameňov k nej, ale veľmi často miesto čítania a písania zas odišiel z domu a blúdil po poliach a lesoch. Pred obedom si pospal niekde v sade, potom pri obede zabával a roz­ve­se­ľo­val tetušky svojím vtipom, potom jazdil na koni alebo sa člnkoval a večer zas čítal alebo sedel s te­tuš­kami a vykladal si pasians. V noci, najmä za me­sač­ných nocí, často nemohol spať iba preto, že cítil až priveľkú, vzru­šu­júcu radosť zo života a miesto spania niekedy sa až do svitu pre­chá­dzal po sade, rojčil a roz­mýš­ľal.

Takto šťastne a spokojne prežil u tetušiek prvý mesiac a ani trošku si nevšimol po­lo­chyž­nej-po­lo­cho­va­nice, čer­no­okej, bys­tro­no­hej Kaťuše.

De­vät­násť­ročný Nech­ľu­dov, vy­cho­vaný pod mat­ki­nými krídlami, bol vtedy ešte celkom nevinným šuhajom. Sníval o žene iba ako o manželke. Každá žena, ktorá podľa jeho pochopu nemohla byť jeho man­žel­kou, nebola pre neho ženou, ale človekom. No náhodou toho leta na Vstú­pe­nie prišla k tetuškám susedka s deťmi: dvoma slečnami, gym­na­zis­tom a mladým umelcom, sed­liac­keho pôvodu, ktorý bol u nich na návšteve.

Po čaji sa hrali na na­há­ňačku na po­ko­se­nej už lúčke pred domom. Vzali aj Kaťušu. Po nie­koľ­kých výmenách mal Nech­ľu­dov bežať s Kaťušou. Nech­ľu­do­vovi bolo vždy príjemné vidieť ju, ale ani na um mu nesišlo, že by sa medzi nimi mohly vyvinúť nejaké osobitné vzťahy.

„No, teraz týchto dvoch veru ne­do­la­píš, ani za neviem čo,“ povedal veselý umelec, ktorý naháňal a veľmi chytro vedel bežať na krátkych a krivých, ale mocných sed­liac­kych nohách, „iba ak sa potknú.“

„Veruže nás ne­chy­títe.“

„Raz, dva, tri.“

Tri razy za­tľap­kali. Kaťuša ledva zdr­žia­va­júc smiech, chytro si vymenila miesto s Nech­ľu­do­vom, stisla mocnou, drsnou maličkou rukou jeho veľkú ruku a rozbehla sa naľavo, šuštiac na­škro­be­nou sukňou.

Nech­ľu­dov utekal chytro; nechcel, aby ho umelec chytil, preto sa rozbehol ako len vládal. Keď sa obzrel, uvidel umelca uháňať za Kaťušou, ale Kaťuša bystro pre­be­rala pružnými, mladými nohami, nedala sa mu chytiť a vzďa­ľo­vala sa naľavo. Pred nimi bola hriadka ba­zič­ko­vých kríkov, za ktorú nikto nebežal, ale Kaťuša sa obzrela na Nech­ľu­dova a naz­na­čila mu hlavou, že sa zídu za hriadkou. Nech­ľu­dov po­ro­zu­mel a rozbehol sa za kríky. Ale tu za krami bol jarok, o ktorom nevedel, za­ras­tený pŕhľavou; potkol sa v ňom, popŕhlil si ruky, namočil si ich v rose, čo už padla podvečer, spadol, ale hneď sa aj po­zbie­ral a smejúc sa nad sebou, upravil sa a vybehol na čistinku.

Kaťuša mu letela v ústrety, žiariac úsmevom a očami, čiernymi ako mokré ríbezle. Dobehli k sebe a chytili sa za ruky.

„Vari ste sa po­pŕh­lili,“ povedala; voľnou rukou si upra­vo­vala rozp­le­tený vrkoč, ťažko dýchala, usmie­vala sa a dívala sa mu zdola nahor rovno do očí.

„Nevedel som, že je tam jarok,“ – povedal Nech­ľu­dov tiež s úsmevom, držiac jej ruku.

Pri­stú­pila bližšie k nemu a on ani nevedel, ako sa to stalo, pritúlil sa tvárou k nej; ne­od­tiahla sa, a on jej tuhšie stisol ruku a bozkal ju na ústa.

„Juj, ty!“ povedala, rýchlo si vytrhla ruku a rozbehla sa preč od neho.

Keď dobehla ku kríku bazičky, odtrhla z neho dve vetvičky bielej, už pre­hnú­cej bazičky, a šľahajúc sa nimi po roz­ho­rú­če­nej tvári, ob­ze­ra­júc sa na neho a živo roz­há­ňa­júc rukami pred sebou, šla naspäť k ostatným hráčom.

Odvtedy sa zmenil pomer medzi Nech­ľu­do­vom a Kaťušou a vznikol zvláštny vzťah, aký býva medzi nevinným mladým šuhajom a práve takou nevinnou diev­či­nou, ktorí cítia vzájomnú nák­lon­nosť.

Len čo Kaťuša vošla do izby, ba len čo Nech­ľu­dov zďaleka zazrel jej bielu zásterku, všetko ako by sa osvie­tilo slncom, všetko hneď bolo zau­jí­ma­vej­šie, veselšie, vý­znam­nej­šie; žilo sa ra­dost­nej­šie. To isté cítila aj ona. No nielen prí­tom­nosť a blízkosť Kaťuše takto účin­ko­vali na Nech­ľu­dova; práve tak účin­ko­valo na neho už aj vedomie, že je na svete Kaťuša, a na ňu zas, že je na svete Nech­ľu­dov. Či dostal Nech­ľu­dov od matky ne­prí­jemný list, či sa mu nedarila práca, či po­ci­ťo­val ne­odô­vod­nenú mladícku clivotu, stačilo mu len roz­po­me­núť sa, že je tu Kaťuša, že ju vidí, a všetko sa rozp­tý­lilo.

Kaťuša mala mnoho roboty po dome, ale stihla si všetko porobiť a vo voľných chvíľach čítavala. Nech­ľu­dov jej dával Do­sto­jev­ského a Tur­ge­neva, ktorých práve prečítal. Naj­lep­šie sa jej páčilo „Zátišie“ od Tur­ge­neva. Zho­vá­rali sa spolu iba chvíľ­kami, keď sa stretli na chodbe, na balkóne, vo dvore a niekedy v izbe starej chyžnej, Matriony Pavlovny, s ktorou Kaťuša bývala a do izbietky ktorej cho­die­val vše Nech­ľu­dov popíjať čaj. A tieto roz­ho­vory v prí­tom­nosti Matriony Pavlovny boli najp­rí­jem­nej­šie. Ťažšie sa im zho­vá­ralo, keď boli osamote. Veď vtedy oči začali hovoriť niečo celkom inšie, omnoho dô­le­ži­tej­šie, ako čo vraveli ústa, hlas sa za­se­ká­val, bývalo im akosi úzko a chytro sa roz­chá­dzali.

Takéto vzťahy trvali medzi Nech­ľu­do­vom a Kaťušou celý čas jeho prvého pobytu u tetušiek. Tetušky zbadali ich pomer, naľakali sa, ba napísali o tom aj kňažnej Jelene Ivanovne, Nech­ľu­do­vo­vej matke, do cudziny. Tetuška Mária Ivanovna sa obávala, aby sa Nech­ľu­dov ne­zvia­zal s Kaťušou. Ale darmo sa bála: Nech­ľu­dov celkom ne­ve­domky ľúbil Kaťušu, ako ľúbia nevinní ľudia, a jeho láska bola aj jemu, aj jej hlavnou záštitou pred po­kles­kom. Nech­ľu­dov nielen že netúžil premôcť ju fyzicky, ale sa až hrozil myš­lienky na. možnosť takého pomeru k nej. Omnoho opod­stat­ne­nej­šie boli obavy po­etic­kej Sofie Ivanovny, aby Dimitrij so svojou ucelenou, roz­hod­nou povahou, zaľúbený do dievčaťa, ne­zmys­lel si vziať si ju za ženu, bez ohľadu na jej pôvod a po­sta­ve­nie.

Keby si bol Nech­ľu­dov vtedy jasne uvedomil svoju lásku ku Kaťuši a keby ho ešte boli začali pre­svied­čať, že nijako nemôže a nesmie spojiť svoj osud s týmto diev­ča­ťom, mohlo sa veľmi ľahko stať, že Nech­ľu­dov, ktorý vo všetkom po­stu­po­val tak rozhodne, bol by usúdil, že niet nijakých príčin nevziať si za ženu túto dievčinu, nech by bola aké­ho­koľ­vek pôvodu, len nech ju ľúbi. Ale tetušky sa mu ne­zmie­nili o svojich obavách a Nech­ľu­dov aj od­ces­to­val prv, ako si uvedomil svoju lásku ku Kaťuši.

Bol pre­sved­čený, že jeho cit ku Kaťuši je iba jedným z prejavov radosti zo života, ktorá mu vtedy napĺňala celú bytosť a o ktorú sa s ním delilo toto milé veselé dievča. No keď od­chá­dzal a Kaťuša stála s te­tuš­kami na scho­dí­koch pred domom a vy­pre­vá­dzala ho čiernymi očami, plnými sĺz a trošičku šku­ľa­vými, predsa len pocítil, že opúšťa čosi utešené, drahé, čosi, čo sa už nikdy nevráti. A bolo mu veľmi smutno.

„Zbohom, Kaťuša, ďakujem za všetko,“ povedal ponad čepiec Sofie Ivanovny, keď nasadal na bričku.

„Zbohom, Dmitrij Ivanovič,“ povedala Kaťuša zvy­čaj­ným prí­jem­ným, lás­ka­jú­cim hlasom a zdr­žia­va­júc slzy, čo sa jej tisli do očí, odbehla do pitvora, kde sa mohla slobodne vyplakať.


  
   XIII.
  

  
   Od toho času sa Nechľudov nevidel s Kaťušou celé tri roky. Stretol sa s ňou len vtedy, keď zašiel k tetuškám cestou do armády, práve povýšený na dôstojníka, už ako celkom iný človek, nie taký, aký bol, keď trávil u nich leto pred troma rokmi.
  

  
   Vtedy bol čestným, skromným šuhajom, ochotným obetovať sa akejkoľvek dobrej veci; teraz bol z neho skazený, prefíkaný sebec, ktorý mal rád iba vlastný pôžitok. Vtedy mu boží svet bol tajomstvom, ktoré sa s radosťou a so zápalom usiloval dobyť, teraz mu všetko v živote bolo prosté a jasné, obmedzené životnými podmienkami, v ktorých práve žil. Vtedy bolo pre
   
   
   
   
  

  
   
   
   
   
  

  
  

  
  

  
  

  
  

  
  

  
  

  
  

  
  

  
  

  
  

 




    Vážení čtenáři, právě jste dočetli ukázku z knihy Vzkriesenie.

    Pokud se Vám ukázka líbila, na našem webu si můžete zakoupit celou knihu.

